Kenali 7 saintis terkenal dengan karakter aneh dan pelik

Para saintis kebanyakannya adalah orang yang jenis tidak banyak bercakap. Jika kita berbicara tentang stereotaip, seorang saintis seringkali dibayangkan sebagai si bijak yang berambut mengerbang tidak terurus, memakai jubah makmal sambil menulis di papan hitam yang penuh dengan formula. Namun, tidak semua saintis yang memenuhi kriteria 'nerd' klasik itu. Ada juga saintis yang dikenali atas sebab-sebab pelik dan tak masuk akal:

Bidang kimia pada hari ini dikenali sebagai sains yang sukar dan bersandarkan pada fakta. Namun, sejarah awal kimia bermula dengan sains alkimia yang percaya sesetengah bahan boleh ditransmisikan menjadi emas.

Pada tahun 1669, seorang ahli alkimia bernama Hennig Brand meyakinkan dirinya tentang kebarangkalian air kencing boleh ditransmisikan menjadi emas. Beliau kemudian mula mengumpulkan air kencing isteri dan rakan-rakan sebelum mendidihkan 5,700 liter urin tersebut di dalam bilik bawah tanah rumahnya.

Brand tidak dapat mencipta sebarang ketulan emas, namun hasil didihan air kencing itu telah menghasilkan satu sinaran yang terpancar dalam kegelapan. Setelah menjalankan proses alkimia dengan membiarkan urin itu sejuk dan mengeluarkan gas, Brand akhirnya menemui sejenis bahan putih yang pada hari ini kita kenali sebagai fosforus.

Jika anda melihat Fritz Zwicky, anda pasti sangka beliau seorang lelaki dengan kepintaran hebat kerana memerhatikan supernova dan tahu serba-serbi tentang semua perkara berkaitan jirim gelap. Namun, jika anda mengenalinya dengan lebih dekat, anda akan tahu sifat dan keperibadian Zwicky yang sebenar.

Dilahirkan di Bulgaria, Zwicky berhijrah ke Caltech, Amerika Syarikat pada tahun 1920-an dan terus mula membuat musuh dengan orang sekeliling. Bermulut lancang, Zwicky menggelarkan para ahli astronomi di Balai Cerap Gunung Wilson sebagai "anak h*ram berbentuk sfera" yang bermakna "mereka itu tetap dilihat sebagai anak h*ram jika dilihat dari sudut mana sekalipun."

Salah seorang rakan sekerjanya, Walter Baade, enggan ditinggalkan sendirian dengan Zwicky. Hal ini disebabkan Zwicky telah memanggil Baade seorang Nazi dan Baade berasa khuatir jika Zwicky ingin membunuhnya walaupun apa yang diperkatakan itu adalah tidak benar. Namun, Zwicky tidak pernah membunuh sesiapa dan hanya meneruskan penyelidikan serta penulisan sehingga meninggal dunia pada usia 76 tahun.

William Buckland ialah profesor geologi terlatih pertama di Oxford dan seorang yang amat suka makan. Menurut tetamu yang biasa berkunjung ke rumahnya, menu makan malam yang biasa disediakan termasuklah hidangan pelik seperti tikus celup tepung, stik harimau kumbang, pai badak sumbu, belalai gajah, lidah kuda, ham kanggaru dan daging buaya untuk sarapan pagi.

Kesemua tetamu terpaksa menikmati hidangan-hidangan pelik ini sambil ditemani beberapa ekor hyena dan monyet peliharaan Buckland yang dibiarkan berkeliaran di dalam rumah.

Carl Wilhelm Scheele menemui sekurang-kurangnya enam unsur yang berlainan namun tidak menerima sebarang penghargaan. Saintis dan penulis Isaac Asimov menggelarnya "Scheele Si Malang" memandangkan kisah pencapaiannya dalam penerbitan saintifik selepas sesuatu penemuan adalah amat menyedihkan.

Beliau juga merupakan saintis pertama yang mengenal pasti potensi klorin sebagai peluntur komersial. Namun demikian, tiada tindakan lanjutan diambil menyebabkan Scheele gagal mengubah kehidupan menjadi orang yang kaya dan berjaya.

Hayat Scheele juga tidak panjang kerana menemui ajal ketika hanya berusia 43 tahun. Dikhabarkan kematian Scheele disebabkan tabiatnya yang suka merasa dan menghidu setiap komponen dan bahan kimia yang sedang digunakan. Saintis lain berpendapat kematiannya berpunca daripada pendedahan kepada bahan beracun secara berulang kali seperti merkuri dan arsenik.

Ernest Rutherford digelar bapa kepada fizik nuklear kerana beliau merupakan manusia pertama yang berjaya memisahkan atom. Beliau juga merupakan orang pertama yang secara teorinya telah mengatakan manusia mampu mencipta senjata atom.

Dengan badan tegap serta bersuara sangat kuat dan lantang seolah-olah sentiasa berada di atas pentas, beliau adalah seorang individu yang agak sukar dikawal. Walau bagaimanapun, keperibadiannya digambarkan sebagai orang yang boleh melemaskan dan menurut rakan-rakannya seperti James Chadwick, dia bukanlah seorang pengujikaji yang begitu hebat. Namun, Rutherford berhati cekal dan bekerja lebih keras daripada orang lain.

Pasangan ayah dan anak Haldanes merupakan orang pertama yang membangunkan peralatan menyelam yang boleh diterima akal. Namun, mereka juga mempunyai sisi pelik tersendiri.

Seperti kebanyakan saintis lain yang sezaman, mereka perlu menguji sendiri hipotesis dan alat tersebut. Dikhabarkan eksperimen John Scott Haldane yang kerap menggunakan merkuri menyebabkan beliau menjadi pelupa. Pernah isterinya meminta beliau naik ke atas untuk menukar baju untuk ke parti makan malam tetapi beliau tidak turun-turun kembali. Apabila isterinya ke bilik, dia mendapati John Scott sedang tidur. John Scott memberitahu isterinya yang beliau menyangka ia sudah waktu untuk tidur.

Anak kesayangan John pula, Jack mengikuti jejak langkah ayahnya menjadi seorang saintis. Seawal usia 3 tahun lagi Jack sudah bertanyakan soalan seperti "Adakah ia oksihemoglobin atau karboksihemoglobin?" Apabila Jack sudah cukup matang untuk berganding bahu bersama ayahnya, mereka akan sama-sama melakukan eksperimen dalam air seperti menguji gas-gas berbeza dan melihat siapa yang akan pengsan terlebih dahulu atau berapa lama masa yang diambil untuk naik ke atas untuk mendapatkan udara selepas menyelam.

Adakalanya, Jack pergi terlalu jauh dengan eksperimennya. Apabila ditanya mengenai kerosakan pada gegendang telinganya akibat menyelam, Jack membalas bahawa gegendang itu akan pulih dengan sendiri. Sekiranya lubang itu masih kekal di situ dan dia menjadi tuli, dia masih mampu meniup asap rokok melalui telinga itu dan ia akan menjadi satu pencapaian sosial yang dibanggakan bagi dirinya.

Henry Cavendish paling dikenali kerana penemuan hidrogen dan mengenal pasti ketumpatan Bumi. Namun, beliau lebih gemar sekiranya tiada sesiapa pun yang mengenali dirinya. Merupakan seorang yang pintar tetapi amat pemalu, Cavendish teramat malu sehingga perasaan itu menjadi seperti 'penyakit' bagi dirinya.

Cavendish terlalu fobiakan orang, terutama sekali kaum wanita. Malah, beliau membina satu tangga asing di belakang rumah agar tidak bertembung dengan mana-mana pembantu rumah wanita. Jika bantuan pembantu rumah itu diperlukan, Cavendish akan meninggalkan nota di tangga.

Walaupun begitu, Cavendish masih mampu keluar dan memunculkan diri di parti sains yang dianjurkan Sir Joseph Banks setiap minggu. Namun, Sir Banks akan memaklumkan terlebih dahulu kepada semua tetamu tentang cara yang betul untuk menyapa Cavendish. Jika mereka merasakan perlu untuk bercakap dengan Cavendish, mereka harus berjalan ke arahnya perlahan-lahan dan berpura-pura terserempak dengannya untuk memulakan bicara.


6 Adab Minum Minuman Yang Dianjurkan Rasulullah

Dalam zaman yang serba pantas, kita seolah-olah sudah terbiasa meninggalkan banyak ajaran yang digalakkan kita membuatnya, oleh Rasulullah saw.

Antara perkara yang paling kerap kita tinggalkan, adalah amalan meminum air mengikut cara Nabi yang memang kerap kita lakukan hari demi hari. Sudah menjadi satu perkara biasa pula melihat masyarakat kita berjalan ke sana sini sambil minum ataupun menghilangkan dahaga sambil berlari.

Perkara semudah meminum air pun sebaik-baiknya lakukanlah dengan niat untuk menyihatkan badan kita agar kita lebih mudah memenuhi perintah Allah swt. dari segala aspek. Ajarkan anak-anak kita untuk minum dengan tujuan tersebut, Insya Allah air yang masuk ke dalam badannya akan lebih diberkati. Sebutkan 'Bismillahhirrahmanirrahim' sebelum minum.

Jadikan satu kebiasaan mengangkat cawan berisi air dengan tangan kanan. Ini kerana Rasulullah saw. sendiri telah berpesan kepada kita yang mengutamakan yang kanan adalah sesuatu yang baik. Bukan sahaja dalam perbuatan meminum, malahan makan, berpakaian, memakai kasut dan menaiki kenderaan sekalipun.

Rasulullah saw. melarang kita bernafas di dalam cawan ketika sedang minum, jadi amalkan menahan nafas semasa minum. Asasnya, perbuatan ini tidak baik untuk kesihatan kerana minuman kita akan dicemari oleh nafas kita.

Dalam satu hadis yang diriwayatkan oleh Huzaifah ra. beliau berkata ; “Sesungguhnya Nabi SAW melarang kami memakai pakaian daripada sutera kasar (untuk lelaki sahaja) dan minum di dalam bekas yang dibuat daripada emas dan perak (lelaki dan perempuan). Baginda bersabda lagi, “Semua barang tersebut adalah untuk orang kafir di dunia tetapi barang-barang tersebut akan kamu perolehi di akhirat kelak.”

Ada pendapat yang mengatakan apabila kita minum dalam keadaan berdiri, adalah lebih baik kita luahkan apa yang telah kita minum. Namun pendapat yang lebih kuat adalah minum berdiri adalah satu tindakan makruh yang lebih baik dibuat dengan duduk. Dipercayai sekiranya kita minum dalam keadaan berdiri, air yang kita minum akan cepat masuk ke dalam badan. Tidaklah salah sekiranya kita perlu minum berdiri tetapi amalkanlah tabiat yang lebih baik.

Kadangkala, memang kita tidak bernasib baik mendapat air yang dibancuh tidak sedap. Walau bagaimanapun kita marah kerana kualiti air yang kita dapat itu tidak menepati cita rasa kita, janganlah mencela air itu dengan perkataan-perkataan yang kurang enak.

Kami tahu anda marah, tetapi jagalah tutur kata kita. Walaupun tak sedap, minuman itu tetap minuman yang boleh diminum. Biasakanlah diri kita untuk berani memberitahu pada peniaga apa perubahan yang kita mahukan. Bagi peniaga yang baik, mereka pasti sedia mendengar pandangan kita.

Walaupun tidak berkait dengan topik adab minum kita kali ini, salah satu hadis yang paling popular di antara kita, adalah saranan Rasulullah saw. yang menyuruh kita mengunyah makanan 40 kali sebelum menelannya.

Hadis ini adalah hadis palsu jadi berhentilah menyebarkannya, kerana perbuatan itu tidak ada asas dari segi kebenaran.

Ada beberapa amalan lain yang dipercayai umat Islam yang dikhuatiri juga datangnya daripada hadis palsu, antaranya;

a. Minumlah sebelum makan, nescaya kita akan lebih mudah kenyang

Walaupun pada dasarnya tidak salah kita mengikut saranan-saranan ini, tetapi apabila sesuatu perkara mudah menjadi susah hanya kerana kepercayaan tambahan seperti ini, adalah lebih baik kita kembali mengikut perkara yang asas sahaja.


Perbezaan antara ahli bina badan semulajadi dengan penggunaan steroid

Sesetengah ahli bina badan percaya dengan bantuan penggunaan steroid dapat memberikan hasil yang diidamkan manakala sesetengah ahli bina badan yang lain kekal dengan pendirian bahawa menggunakan cara yang semulajadi adalah lebih baik. Jadi apakah perbezaan antara ahli bina badan semulajadi dan juga yang menggunakan steroid?

Rasanya umum tahu tujuan pengambilan steroid dalam bina badan. Terdapat pelbagai jenis steroid di pasaran ketika ini, dan semuanya adalah untuk membantu mempercepatkan proses pembinaan badan.

Sama ada untuk membesarkan badan (bulking) mahupun untuk menjadi lebih fit (Cutting), steroid dapat membantu. Jika kita mengambil contoh individu yang mempunyai genetik, pemakanan dan latihan yang sama, terdapat perbezaan jika salah seorang mengambil steroid di mana individu tersebut akan mencapai sasaran lebih cepat.

Contoh mudah adalah perbezaan kereta standard dan yang diubahsuai. Pasti kereta yang diubahsuai enjinnya lebih pantas dan hebat, namun tetap memerlukan minyak petrol yang sama.

Salah satu tanggapan yang salah mengenai sukan bina badan adalah persepsi masyarakat mengatakan mereka yang berotot pasti mengambil steroid. Tubuh individu yang mengambil steroid tak semestinya mencapai sasaran tanpa latihan dan pemakanan yang betul, serta rehat yang cukup.

Badan kita mempunyai had tersendiri dan begitu juga bagi ahli bina badan. Sehebat mana latihan dan pemakanan, pasti mempunyai had bagi badan untuk terbina. Bagi badan yang mengambil steroid, ia lebih kelihatan 3D disebabkan bantuan steroid yang melonjakkan kemampuan otot lebih daripada semula jadi.

Badan kita menghasilkan hormon testosterone dan ianya berada di kemuncak ketika zaman remaja. Penghasilan hormon ini semakin berkurangan apabila usia semakin meningkat, membuatkan ahli bina badan terpaksa mengambil hormon ini.

Dalam gambar di atas anda boleh lihat transformasi Hafeu J Björnsson dalam tempoh yang boleh dikira singkat. Dalam gambar pertama, beliau berumur kira-kira 21 tahun. Kini beliau telah berusia 25 tahun. Adakah beliau kelihatan seperti 25 tahun?

Penggunaan steroid amatlah tidak digalakkan tanpa pengawasan profesional. Lebih buruk, remaja zaman sekarang seawal usia 15 tahun sudah mengambil bahan ini yang tidak diketahui akan bahayanya.

Sebagai contoh, terdapat pil oral steroid yang dihasilkan mengandungi bahan kimia yang berbahaya dan jika diambil tanpa kawalan, boleh mengundang bahaya. Selain itu, pengambilan steroid melalui suntikan juga boleh menyebabkan jangkitan kuman jika tidak disuntik dengan betul.

Disebabkan tubuh badan yang terlalu besar, majoriti ahli bina badan profesional mempunyai lengan yang lebih besar daripada kepala. Ia disebabkan bahagian kepala tidak mempunyai otot seperti bahagian badan yang lain yang membolehkannya untuk membesar.

Jadi, saiz kepala kekal dan saiz badan bertambah membuatkan ia kelihatan tidak stabil.


Orang kulit putih adalah ancaman pengganas yang lebih besar daripada orang Islam

Apabila Presiden Amerika Syarikat, Donald Trump menyekat perjalanan masuk pemegang pasport dari tujuh negara Islam ke Amerika Syarikat, Trump menyatakan yang keputusan itu dibuat untuk melindungi warga Amerika daripada ancaman “pengganas Islam yang radikal.”

Namun demikian, setelah hampir setahun mentadbir Rumah Putih, sebenarnya statistik menyatakan lebih ramai rakyat negara itu yang dibunuh oleh lelaki Amerika berkulit putih sendiri yang tidak mempunyai kaitan langsung dengan agama Islam mahupun orang luar.

Tidak dinafikan, pengganas Islam radikal yang diinspirasikan atau diarahkan oleh kumpulan seperti ISIS dan Al-Qaeda sememangnya menjadi ancaman besar kepada AS.

Serangan tembakan di tempat awam paling buruk dalam sejarah moden Amerika adalah semasa seorang lelaki yang dilaporkan terinspirasi dengan kumpulan ISIS telah melepaskan tembakan secara membabi buta di sebuah kelab malam gay di Orlando, Florida hingga mengorbankan 49 orang awam sementara 53 orang lagi cedera.

Selain itu, kumpulan militan yang mempunyai hubungan dengan ISIS juga dilaporkan telah membunuh atau mencederakan ramai lagi orang awam yang tidak bersalah di negara lain seperti England, Perancis dan Kanada.

Namun, di Amerika Syarikat, ancaman yang lebih besar dan serius sebenarnya datang daripada penyerang kategori lain. Pengganas ini tidak ada kaitan dengan mana-mana agama, terutama sekali ekstremis Islam.

Dalam tahun 2017 sahaja, ini adalah antara serangan ‘pengganas’ yang terjadi di AS:

Bukan itu sahaja, malah menurut satu kajian yang dijalankan oleh New America, dari tahun 2001 hingga 2015, lebih ramai warga Amerika yang dibunuh oleh puak pelampau berhaluan kanan yang berasal dari negara itu sendiri berbanding “pengganas Islam”.

Satu lagi kajian oleh Reveal and the Center for Investigative Reporting yang diterbitkan pada bulan Jun 2017 pula lebih mengukuhkan fakta tersebut:

Dalam ucapan pertama Trump kepada Kongres, dia menyatakan yang “majoriti individu yang disabitkan atas kesalahan aktiviti keganasan dan kesalahan berkaitan keganasan sejak 11/9 datang dari luar negara.”

Namun demikian, tidak ada seorang pun penjenayah dalam mana-mana serangan pengganas di AS yang dibuat ‘atas nama Islam’ itu berasal dari mana-mana 15 negara yang diharamkan oleh Trump. Malah, negara yang paling banyak melahirkan pengganas yang menyerang Amerika Syarikat adalah Amerika Syarikat sendiri.

Serangan tembakan San Bernardino yang meragut nyawa 14 orang mangsa dilakukan oleh pasangan suami isteri yang dilahirkan di Amerika Syarikat walaupun berdarah keturunan Pakistan.

Pengganas yang menyerang kelab malam gay di Orlando itu juga merupakan warganegara AS yang lahir di sana dan mempunyai darah Afghanistan.

Pengebom bersiri Boston yang telah membunuh tiga orang mangsa dikenal pasti berdarah etnik Chechnya. Keluarganya telah lama datang ke Amerika dari Kyrgyzstan dan dibesarkan di Cambridge, Massachusetts.

Begitu juga dengan Faisal Shahzad yang telah membuat cubaan mengebom Times Square dan Nidal Hasan yang membunuh 13 orang mangsa di Fort Hood pada tahun 2009. Kedua-duanya dilahirkan di tanah Uncle Sam itu sendiri.

Kebarangkalian seorang warga Amerika mati dibunuh dalam serangan pengganas oleh pendatang asing dalam setahun hanyalah 1 dalam 3.6 juta. Rakyat Amerika lebih berisiko tinggi untuk mati akibat pakaian mereka sendiri atau disebabkan anak kecil yang memegang senapang berbanding pengganas imigran.

Apa-apapun, berpandangan ekstrem dan berperilaku ganas atas alasan yang dianggap “mulia” - tidak kiralah disebabkan agama, politik atau rasa benci kepada sesuatu - bukanlah berpunca daripada orang Islam, Arab, pendatang atau mana-mana kumpulan secara khusus. Ia datang daripada sifat peribadi individu itu sendiri.

Janganlah kita sesekali menjadi orang yang esktrem dan bertindak seperti seorang pengganas. Belajarlah mengawal diri dengan sabar dan selidiki sesuatu fakta sebelum terus mengeluarkan kata-kata kesat kepada sesiapapun. Apatah lagi menggunakan sebarang bentuk kekerasan.


5 buah negara komunis yang masih kekal sehingga ke hari ini

Semasa zaman pemerintahan Kesatuan Soviet, banyak negara komunis yang boleh ditemui di sekitar Eropah Timur, Asia dan Afrika. Beberapa buah negara ini, China misalnya, masih merupakan pengamal komunisme tegar sehingga ke hari ini. Negara lain seperti Jerman Timur pula wujud sebagai 'satelit' U.S.S.R yang memainkan peranan penting semasa Perang Dingin, namun kini negara ini tidak lagi wujud.

Komunisme adalah sejenis fahaman dalam sistem politik dan juga ekonomi. Parti-parti komunis sering mempunyai kuasa mutlak atas pentadbiran kerajaan manakala pilihan raya pula sering ditunggangi oleh parti-parti aliran ini sahaja. Selain itu, parti komunis akan mengawal sistem ekonomi dan mengharamkan pemilikan harta secara persendirian. Namun, terdapat beberapa aspek komunisme ini sudah berubah di beberapa negara seperti di China.

Prinsip asas komunisme dimulakan pada pertengahan 1800-an oleh Karl Marx dan Friedrich Engels iaitu dua orang ahli falsafah politik dan ekonomi dari Jerman. Namun, sebuah negara komunis hanya muncul ketika Revolusi Rusia pada tahun 1917 iaitu dengan kelahiran Kesatuan Soviet. Menjelang pertengahan abad ke-20, komunisme telah menggantikan demokrasi sebagai ideologi politik dan ekonomi yang dominan. Walau bagaimanapun, tahukah anda, hanya terdapat 5 buah sahaja negara komunis yang masih bertapak di dunia hari ini?

Mao Zedong mula menguasai China sejak tahun 1949 dan mengisytiharkan negara itu sebagai Republik Rakyat China iaitu sebuah negara komunis. China tetap konsisten dengan fahaman komunis walaupun pembaharuan ekonomi telah dibuat selama beberapa tahun. Walaupun digelar "China Merah" kerana kawalan Parti Komunis ke atas wilayah tersebut, masih terdapat parti politik selain daripada Parti Komunis China (CPC) dan pilihan raya terbuka masih diadakan di seluruh negara.

Namun demikian, CPC mempunyai kawalan mutlak ke atas semua pelantikan ahli politik dan tidak ramai pihak yang membangkang. Memandangkan China telah mengamalkan dasar pintu terbuka dalam beberapa dekad kebelakangan ini, jurang perbezaan kekayaan yang terhasil telah menghancurkan beberapa prinsip komunisme. Pada 2004 pula, perlembagaan negara itu telah diubah untuk mula mengiktiraf harta persendirian.

Satu revolusi yang dipimpin oleh Fidel Castro pada tahun 1959 telah berlaku yang menyebabkan penggulingan kerajaan Cuba. Bermula 1961, Cuba menjadi negara komunis dan mempunyai hubungan erat bersama Kesatuan Soviet. Pada masa yang sama, kerajaan Amerika Syarikat telah mengisytiharkan pengharaman segala bentuk perdangangan dengan Cuba.

Apabila pemerintahan Soviet tumbang pada tahun 1991, Cuba terpaksa mencari sumber perdagangan baru dan subsidi kewangan dengan negara lain seperti China, Bolivia dan Venezuela.

Pada tahun 2008, Fidel Castro melepaskan jawatan presiden yang kemudian diambil alih oleh adiknya, Raul Castro. Fidel meninggal dunia pada tahun 2016.

Semasa pentadbiran Barack Obama, hubungan antara Amerika dan Cuba agak tenang dan sekatan perjalanan dilonggarkan semasa penggal kedua Obama. Namun, pada bulan Jun 2017, Donald Trump telah mengetatkan semua sekatan perjalanan ke atas Cuba.

Laos mula menjadi negara komunis pada 1975 lanjutan satu revolusi yang disokong padu oleh Vietnam dan Kesatuan Soviet. Kerajaan monarki itu ditadbir oleh pasukan tentera bertunjangkan ideologi Marxisme.

Pada tahun 1988, negara itu mula membenarkan beberapa jenis pemilikan persendirian dan telah menyertai Pertubuhan Perdagangan Dunia pada 2013.

Korea yang dijajah Jepun semasa Perang Dunia Kedua telah dibahagikan kepada dua wilayah selepas tamatnya perang. Korea Utara dikuasai oleh pihak Rusia manakala bahagian Selatan diduduki oleh Amerika. Ketika itu, tiada siapa menyangka perpisahan itu akan berterusan dan kekal lama.

Korea Utara mula menjadi negara komunis pada tahun 1948 setelah Korea Selatan mengisytiharkan kemerdekaannya dari Utara dan mendapat kedaulatan sendiri. Pemimpin komunis Korea Utara, Kim Il-Sung telah diangkat menjadi pemimpin negara baru itu dan disokong oleh Rusia.

Apa yang melucukan, kerajaan negara itu tidak pernah menganggap pemerintahannya sebagai beraliran komunisme walaupun seluruh dunia beranggapan demikian. Sebaliknya, keluarga Kim telah mengetengahkan jenama komunisme tersendiri berdasarkan konsep juche (bergantung pada diri sendiri).

Pertama kali diperkenalkan pada pertengahan 50-an, juche menggunakan manifesto nasionalisme Korea di bawah kepimpinan keluarga Kim. Juche diserap menjadi dasar negara yang rasmi pada tahun 1970-an dan diteruskan di bawah pemerintahan Kim Jong-il pula yang menggantikan ayahnya pada tahun 1994. Seterusnya, Kim Jong-un pula yang mengambil alih kuasa bermula tahun 2011 sehingga kini.

Pada tahun 2009, perlembagaan negara tersebut telah digubal semula dan menghapuskan semua ideologi Marxisme dan Leninisme yang menjadi asas kepada komunisme. Setiap perkataan komunis/komunisme juga dibuang.

Vietnam dibahagikan kepada dua bahagian dalam satu persidangan pada tahun 1954 berikutan tamatnya Perang Indochina Pertama. Walaupun pembahagian itu dibuat untuk sementara, Vietnam Utara telah menjadi komunis dan disokong oleh Soviet manakala Vietnam Selatan pula beraliran demokratik dan dibelakangi Amerika Syarikat.

Selepas dua dekad peperangan, kedua-dua wilayah Vietnam ini bersatu kembali pada tahun 1976 dan menjadi sebuah negara komunis. Seperti negara-negara komunis yang lain, Vietnam juga telah mula membuka pintu dan menuju ke arah pasaran ekonomi dunia hingga memperlihatkan beberapa prinsip sosialis di sana digantikan dengan kapitalisme. Di bawah pentadbiran Bill Clinton, hubungan Amerika Syarikat dengan Vietnam mulai normal sejak tahun 1995.


Bagaimana Atlit Olimpik Prodigi Jepun Berubah Menjadi AV Idol Kerana Tekanan Keluarga

Melo Imai menyertai kejohanan Olimpik 2006 dengan memasang impian mahu menjadi juara dunia, ketika berumur 18 tahun.

Kejayaannya memenangi acara 'halfpipe' dalam kejohanan FIS Piala Dunia tahun 2005 yang disertainya, menjadikan nama Melo disebut sebagai bintang yang bakal menyumbangkan kilauan emas bagi negara Jepun.

Digelarkan prodigi kerana bakatnya dalam sukan tersebut dipupuk sejak kecil, dibantu lahir dalam keluarga yang terkenal dalam acara sukan, memberikan tekanan yang amat besar pada bahu muda Melo.

Penyertaan pertama dia di Olimpik berakhir, selepas dia gagal menamatkan luncurannya akibat hilang kawalan, pengsan dan mendapat tempat ke 34 daripada 34 peserta dalam sukan Olimpik 2006.

Semenjak berumur 6 tahun, ayahnya Takashi Narita, telah mula melatihnya sebagai seorang atlit professional. Takashi bekas pemain bola tampar pasukan kebangsaan Jepun, pernah bertanding dalam kejohanan Olimpik 1992 namun tewas dalam persaingan suku akhir kepada pasukan Brazil - yang memenangi pingat emas. Kekecewaan itu menjadi pendorong kuat Takashi memastikan anak-anaknya berjaya dalam sukan.

Sukan memang tidak asing dalam keluarga mereka. Melo dan abangnya, Dome dibesarkan dengan latihan keras oleh ayah mereka.

Ibu mereka telah meninggalkan mereka akibat perceraian, menyebabkan tanggungjawab membesarkan adik-beradik Melo jatuh dalam tangan ayah mereka sepenuhnya. Menghadapi masalah tertekan dengan permintaan ayahnya, Melo pernah melarikan diri dari rumah pada tahun 2002 ketika berusia 15 tahun dan menetap di rumah kebajikan, sebelum pulang semula.

Hidup Melo bukan seperti remaja lain. Ayahnya tidak membenarkan dia berlagak seperti perempuan biasa. Dia tidak bersekolah, dengan latihan oleh ayahnya bermula dari jam 5 pagi sehinggalah jam 11 malam. Jauh dalam hatinya, Melo mengakui dia melakukan semua itu kerana takutkan ayahnya, bukan kerana minatnya.

Walaupun pengalamannya membesar dipandang negatif Melo sendiri, dalam satu sudut lain Melo berjaya menjuarai kejohanan dunia peringkat remaja pada usia 14 tahun. Pada usia muda, Melo terpilih sebagai wakil Jepun dalam acara kegemarannya, menyertai temasya sukan Olimpik musim sejuk 2006 yang berlangsung di Torino, Itali yang menjadi idaman ramai atlit.

Hidup Melo berubah popular ekoran statusnya sebagai atlit harapan Jepun dalam sukan bertaraf Olimpik.

Acara-acara publisiti mula memenuhi jadual hidup Melo dan pelbagai perjanjian penajaan ditandatangani, menjadikan hidupnya bertambah mewah.

Melo mula dijemput sebagai tetamu undangan khas dalam temubual televisyen malahan diberikan peluang merakamkan lagu rap (yang dikritik banyak pihak.) Bahu mudanya memikul harapan seluruh negara Jepun. Bagaimanapun, Melo mula merasai tekanan-tekanan ketika hari pertandingan semakin hampir. Dia mula rasa takut gagal dan menghampakan semua orang, terutama ayahnya.

Dalam sesi ujian kelayakan, Melo hilang kawalan sehingga kemalangan lalu terpaksa menarik diri daripada meneruskan penyertaannya.

Prestasi teruknya itu dikritik hebat masyarakat Jepun yang menyamakan pencapaiannya itu dengan berbagai kata kesat. Melo digelarkan 'satu simbol pembaziran duit cukai' dan 'perkara buruk yang memalukan seluruh Jepun.' Kegagalannya dalam pertandingan Olimpik dan reaksi buruk masyarakat Jepun terhadapnya, membuatkan Melo berubah.

Sukar untuk memahami apa yang mampu dilakukan oleh seorang gadis berusia 18 tahun menerima kecaman sedemikian, dari setiap penjuru negara.

Ekoran insiden buruk, Melo mula mengalami masalah tekanan mental yang dahsyat dan menyembunyikan dirinya selama 6 bulan, berkurung di dalam bilik sendirian tanpa menjalani hidup normal.

Melo berpindah ke Osaka dengan harapan mahu membina hidup baru, tetapi jalan yang dihadapi Melo nyata berbeza. Dirinya tidak ada kemahiran lain selain daripada sukan, membuatkan Melo terpaksa menjinakkan dirinya dengan dunia pekerjaan pelayan wanita yang popular di Jepun.

Bermula sebagai seorang pelayan bar mirip GRO, apabila wangnya mula kehabisan, Melo memberanikan diri mencari pendapatan dengan menjaja tubuhnya.

Hampir setahun kegiatannya berjaya disembunyikan, kisah Melo bekerja sebagai pelacur di kelab-kelab kesihatan terdedah selepas diterbitkan dalam majalah Shukan Bunshun, sebuah majalah gosip mingguan popular di Jepun. Wartawan secara tidak sengaja 'menemui' Melo yang sedang berkhidmat dan visual Melo tidak berpakaian lengkap dirakamkan secara sembunyi, didedahkan kepada orang ramai dengan tajuk artikel cukup memalukan dirinya. Insiden itu sedikit sebanyak memaksa Melo keluar daripada persembunyiannya.

Melo mengakui terpaksa menyara hidup dengan menjual tubuh ekoran ketiadaan sumber pendapatan lain yang boleh dilakukannya. Pada tahun 2013, Melo memperkembangkan 'bakatnya' dan menjadi model gambar pornografi, sebelum memberanikan diri menerima tawaran menjadi seorang pelakon porno Jepun pada bulan Mac tahun 2017. Kami merasakan tidak perlu olahan lebih lanjut dilakukan pada bahagian ini.

Parut yang timbul ekoran insiden Olimpik 2006 nampaknya masih lagi belum dapat dilupakan masyarakat Jepun. Pelbagai reaksi negatif dilontarkan ekoran pengumuman video Melo yang akan diterbitkan.

"Siapa yang akan beli video dia?" tanya seseorang dalam forum penerbit video tersebut.

"Siapa nak tengok video lucah yang diterbitkan lambat lima tahun?" tanya yang lain mengkritik usianya yang agak lanjut dalam industri tersebut.

Selepas pelancaran video pornonya yang mendapat pelbagai reaksi masyarakat Jepun, Melo menyatakan hasratnya untuk kembali dalam bidang yang telah dilatih dalam dirinya sekian lama - sukan papan luncur salji.

Pada usia 30 tahun tahun, Melo menyertai All Japan Snowboarding Championships ke 35 dalam acara kegemarannya. Dia mendominasi acara tersebut, jauh meninggalkan peserta lain dengan markah 90.75 berbanding peserta tempat kedua yang hanya mendapat 76.75 markah.

Diajukan soalan, Melo mengakui berminat sekiranya diberikan peluang untuk kembali mewakili negaranya dalam sukan Olimpik 2022 yang akan berlangsung di Beijing, China.

Dengan prestasi buruk pasukan papan luncur salji Jepun ketika ini, prestasi yang ditunjukkan Melo dilihat mampu menjadi tonik kepada peningkatan prestasi mereka. Dia mengakui mahu kembali meluncur di atas salji dan kerjaya dia dalam bidang lakonan pornografi, terpaksa diperlahankan buat seketika bagi memastikan peluangnya mewakili Jepun kembali bersinar.

Kisah Melo ini sedikit sebanyak menampakkan kepada kita kesan tekanan dan pengaruh ibu bapa terhadap mentaliti anak-anak apabila mereka dewasa kelak. Melo tidak diberikan pendidikan dan kemahiran yang cukup, berikutkan obsesi ayahnya mahu melahirkan atlit bertaraf dunia dalam keluarga mereka.

Tidak dapat dinafikan juga, apa yang terjadi pada Melo ini sebenarnya berpunca daripada tekanan masyarakat Jepun yang terlalu meletakkan harapan tinggi kepada seorang gadis muda, namun dengan mudah memaki hamun selepas Melo mengalami kegagalan. Tekanan yang dirasai membuatkan Melo tidak dapat menjalani kehidupan normal seperti wanita lain.

Apa yang boleh kita pelajari sekiranya anda mempunyai anak perempuan, pastikan mereka mempunyai ruang untuk membesar menjadi siapa yang mereka inginkan. Amat penting untuk seorang remaja diberikan ruang mengejar apa yang dia mahukan kerana silap langkah, takut-takut dia mahu pula berlakon dalam filem lucah bila dewasa kelak.


4 seni mempertahankan diri Jepun yang paling popular

Gaya pertahanan diri dan pertempuran moden banyak disumbangkan oleh pelbagai seni mempertahankan diri yang berasal dari Jepun. Selain seni Kung Fu yang datang dari China, seni mempertahankan diri Jepunlah yang paling banyak dipraktikkan di serata dunia serta mendominasi filem-filem aksi zaman kini.

Selain Sumo, empat seni mempertahankan diri yang paling dikenali adalah Aikido, Iaido, Judo dan Karate. Untuk artikel kali ini, kami ingin berkongsi sedikit pengenalan ringkas bagi keempat-empat seni tersebut:

Pengasas Aikido iaitu Morihei Ueshiba tercari-cari kaedah berlawan yang bersifat mendamaikan. Mendamaikan di sini bererti ia "membela diri" sepenuhnya di mana penekanan lebih diberikan kepada pegangan yang kuat dan bukannya pukulan, selain mengelakkan diri daripada menyerang dan hanya menggunakan tindakan agresif pihak lawan ke atas diri mereka sendiri.

Morihei menyimpan hasrat untuk mencipta satu seni mempertahankan diri yang membolehkan para pengamal melindungi diri dan tidak mencederakan pihak lawan. Ketika itulah beliau mula mengasaskan Aikido antara tahun 1920 hingga 1930-an.

Aikido mempunyai aspek kerohanian yang kuat kerana didasari falsafah dan amalan neo-Shinto.

Antara pengamal seni Aikido yang paling terkemuka adalah Steven Seagal dan Kisshomaru Ueshiba iaitu anak ketiga Morihei yang menjadi pemimpin aikido antarabangsa setelah kematian ayahnya.

Antara tahun 1546 hingga 1621, seorang lelaki bernama Hayashizaki Jinsuke Minamoto Shigenobu tinggal di sebuah daerah yang kini dikenali sebagai Kanagawa. Hayashizaki merupakan lelaki yang bertanggungjawab menubuhkan dan mengasaskan seni lawan pedang eksklusif Jepun yang kini lebih dikenali sebagai Iaido.

Disebabkan berisiko tinggi untuk menyebabkan kecederaan, seni Iaido sering dibuat dalam pertunjukan solo. Seperti kebanyakan seni mempertahankan diri Jepun yang lain, seni Iaido juga banyak mendalami ilmu dan falsafah keagamaan iaitu Konfusianisme, Zen dan Taoisme.

Judo merupakan gaya seni mempertahankan diri yang popular sejak tahun 1882 lagi dan telah dimasukkan sebagai salah satu acara dalam sukan Olimpik tidak berapa lama dahulu. Istilah "judo" itu sendiri membawa makna "cara yang lembut" walaupun gaya seni ini bersifat kompetitif. Matlamat judo adalah untuk melemparkan atau menjatuhkan pihak lawan ke atas tanah. Caranya adalah dengan melumpuhkan dengan satu pegangan atau memegang pihak lawan dengan kuat sehingga mereka menyerah kalah. Serangan amat jarang digunakan dalam judo.

Karate mula muncul di pulau Okinawa sebagai satu seni mempertahankan diri yang diubahsuai daripada gaya pertempuran orang Cina. Ia merupakan seni mempertahankan diri yang sangat lama dengan asal-usul sejak abad ke-14 lagi ketika China dan Okinawa menjalinkan hubungan perdagangan. Ketika itulah seni mempertahankan diri orang Cina diserap masuk ke Jepun.

Terdapat pelbagai gaya karate yang diamalkan di seluruh dunia, sekali gus menjadikan karate sebagai salah satu seni mempertahankan diri yang paling popular hari ini. Antara gaya seni karate adalah seperti:

Itulah serba-sedikit sejarah 4 jenis seni mempertahankan diri yang paling popular dari Jepun. Harap tidak ada pembaca yang tercari-cari maklumat tentang Taekwondo dalam artikel ini.


Trailer Filem Aksi-Langsung Bleach Buat Peminat Teruja

Jangan berani gelarkan anda seorang die-hard-fans anime dan manga jika tak tahu pasal Bleach.

Namun bagi yang tak tahu, Bleach merupakan siri televisyen anime Jepun berdasarkan manga yang dihasilkan oleh Tite Kubo.

Sehingga tahun 2018, sebanyak 120 juta salinan manga Bleach telah terjual di seluruh dunia termasuklah dalam bahasa Sepanyol, Jerman, Brazil, Portugis dan Tagalog.

Dan berita baik untuk peminat-peminat Bleach, sebuah trailer filem live-action Bleach kini telah dikeluarkan dan hasilnya adalah sangat menakjubkan!

Walaupun agak pendek, namun trailer yang berdurasi 30 saat itu memberikan sedikit gambaran kepada pertemuan di antara Ichigo Kurosaki dengan roh jahat yang dikenali sebagai Hollow. Situasi dimana Ichigo kelihatan bertarung dengan Hollow yang diambil daripada permulaan kisah Ichigo.

Namun, tak banyak yang diketahui daripada trailer ini tetapi anda dapat melihat Rukia Kuchiki, seorang Soul Reaper yang memindahkan kuasanya kepada Ichigo ketika cedera dalam pertarungan menentang Hollow.

Rukia yang menyedari bahawa beliau harus menyembuhkan kekuatannya selepas pemindahan kuasa itu, dan mengambil peranan panduan Ichigo dalam Soul Reaping.

Bleach menceritakan pengembaraan Ichigo Kurosaki selepas mendapat kuasa Soul Reaper, atau Shinigami dalam bahasa Jepun yang bermaksud Tuhan Kematian.

Kuasa yang dimilikinya itu memaksa Ichigo untuk menjalankan tanggungjawab sebagai penyelamat manusia daripada kuasa jahat dan membimbing roh-roh ke alam akhirat.

Filem ini bakal ditayangkan oleh Warner Bros di Jepun pada 20 Julai. Tiada pengumuman bahawa ia akan ditayangkan di Malaysia namun disebabkan ia tersangat popular, kebarangkalian ia akan ditayangkan di negara kita adalah tinggi.


Kenali apa itu ASEAN dan negara yang menjadi anggotanya

ASEAN merupakan akronim bagi the Association of Southeast Asian Nations iaitu gabungan 10 negara anggota dari Asia Tenggara yang menggalakkan kerjasama politik, ekonomi dan kerjasama sosial di rantau ini. Pada tahun 2006, ASEAN telah merapatkan 560 juta orang, 1.7 juta batu persegi tanah dan keluaran dalam negara kasar sebanyak USD $1,100 bilion.

Hari ini, gabungan ini dianggap salah satu organisasi serantau yang paling berjaya dalam dunia dan mempunyai masa depan yang sangat cerah.

Sebahagian besar Asia Tenggara dijajah oleh kuasa Barat sebelum berlakunya Perang Dunia Kedua. Ketika perang berlangsung, Jepun telah menguasai rantau ini tetapi dipaksa keluar setelah tamat perang kerana negara-negara Asia Tenggara mula berusaha untuk mendapatkan kemerdekaan. Namun, walaupun negara-negara ini telah beroleh kemerdekaan, mereka dapati kestabilan sukar dicapai. Dari situlah pemimpin-pemimpin ini mula memandang ke arah satu sama lain untuk mendapatkan bantuan.

Pada tahun 1961, Malaysia, Filipina dan Thailand telah bersepakat menubuhkan Association of Southeast Asia (ASA) yang merupakan pelopor kepada ASEAN. Enam tahun kemudian, ketiga-tiga negara ini beserta Singapura dan Indonesia menubuhkan ASEAN yang berganding bahu menolak dominasi dan tekanan dari Barat. Deklarasi Bangkok dibincangkan dan dipersetujui oleh kelima-lima pemimpin negara tersebut.

Brunei menyertai ASEAN pada tahun 1984 diikuti dengan Vietnam pada 1995, Laos dan Burma (Myanmar) pada 1997 seterusnya Kemboja pada tahun 1999.

Kini, terdapat 10 negara anggota yang berada dalam ASEAN iaitu Malaysia, Singapura, Indonesia, Brunei Darussalam, Kemboja, Laos, Myanmar, Filipina, Thailand dan Vietnam.

Menurut dokumen Perjanjian Persahabatan dan Kerjasama Asia Tenggara (TAC), terdapat enam prinsip asas penubuhan ASEAN yang perlu dipatuhi oleh setiap negara anggota:

Pada tahun 2003, kumpulan ini bersepakat untuk mewujudkan tiga cabang kerjasama 'komuniti' iaitu:

Tiada konflik bersenjata telah berlaku di kalangan anggota ASEAN sejak penubuhannya empat dekad yang lalu. Setiap ahli bersetuju untuk menyelesaikan semua konflik dengan diplomasi tanpa menggunakan sebarang kekerasan.

Mungkin perkara paling penting dalam usaha kerjasama ASEAN adalah untuk mewujudkan pasaran bersepadu yang bebas dalam rantau ini, sama seperti Kesatuan Eropah. Kawasan Perdagangan Bebas ASEAN (AFTA) telah menyempurnakan matlamat ini dengan menghapuskan hampir kesemua tarif (duti import atau eksport) untuk meningkatkan daya saing dan tahap kecekapan. Organisasi itu kini sedang melihat peluang di China dan India untuk memasuki pasaran untuk mewujudkan kawasan pasaran bebas terbesar di dunia.

Untuk memerangi kesulitan kapitalisme dan perdagangan bebas iaitu merapatkan jurang kekayaan dan kehilangan pekerjaan. Tumpuan lebih diberikan kepada golongan yang kurang bernasib baik seperti pekerja luar bandar, wanita dan kanak-kanak.

Pelbagai program dijalankan untuk tujuan ini termasuklah program untuk membanteras HIV / AIDS, pendidikan tinggi dan pembangunan lestari. Biasiswa ASEAN ditawarkan oleh Singapura kepada sembilan negara anggota lain dan Rangkaian Universitinya telah menggabungkan 21 institusi pendidikan tinggi yang saling membantu di rantau ini.

Terdapat beberapa badan pembuat keputusan antarabangsa dan tempatan yang melibatkan ASEAN seperti:

Mesyuarat Ketua Negara dan Kerajaan ASEAN (setiap tahun): Badan tertinggi yang terdiri daripada ketua-ketua kerajaan masing-masing.

Mesyuarat Menteri (setiap tahun): Menyelaras aktiviti dalam pelbagai bidang termasuk pertanian dan kehutanan, perdagangan, tenaga, pengangkutan, sains dan teknologi.

Jawatankuasa Hubungan Luar: Diselaraskan oleh para diplomat di banyak ibu kota di seluruh dunia.

Setiausaha Agung: Pemimpin organisasi yang dilantik untuk melaksanakan dasar dan aktiviti. Dilantik untuk tempoh lima tahun. Kini disandang oleh Lim Jock Hoi dari Brunei Darussalam (2018-2022).

Tidak disebutkan di atas adalah lebih daripada 25 jawatankuasa lain dan 120 kumpulan teknikal dan penasihat.

Selepas 40 tahun, ramai yang menganggap ASEAN adalah sebuah organisasi yang sangat berjaya kerana kestabilan berterusan di rantau ini. Negara-negara anggota tidak perlu khuatir akan wujudnya sebarang konflik ketenteraan dan mampu fokus kepada pembangunan sistem politik dan ekonomi di negara masing-masing.

ASEAN juga mempunyai pendirian yang teguh melawan keganasan bersama rakan serantau iaitu Australia. Rentetan serangan pengganas di Bali dan Jakarta pada tahun 2009, ASEAN telah berusaha memfokus semula usaha untuk mencegah insiden daripada berulang seterusnya memberkas penjenayah terlibat.

Pada bulan November 2007 pula, kumpulan anggota telah menandatangani satu piagam baru yang menyatakan ASEAN adalah sebuah entiti yang berasaskan peraturan yang akan meningkatkan kecekapan dan membuat keputusan yang konkrit. ASEAN bukanlah sekadar kumpulan omongan kosong yang sering digembar-gemburkan. Piagam itu juga menyatakan komitmen kesemua negara anggota dalam menyokong demokrasi dan hak asasi manusia.

ASEAN sering dikritik kerana memperjuangkan prinsip-prinsip demokrasi, namun pada masa yang sama membiarkan pelanggaran hak asasi manusia berlaku di Myanmar dan sosialisme berleluasa di Vietnam dan Laos. Penunjuk perasaan yang membantah pasaran bebas akibat takut kehilangan pekerjaan dan ekonomi tempatan telah banyak muncul berdemonstrasi dengan aman di seluruh ceruk rantau ini, terutamanya ketika sidang kemuncak ASEAN ke-12 di Cebu, Filipina.

Walau apa pun kritikan yang diterima, ASEAN masih tetap meneruskan perjalanan ke arah ekonomi berintegrasi dan bakal mengorak langkah lebih besar untuk menonjolkan diri di mata dunia.


7 Pasar Yang Wajib Dilawati Di London

London dianggap sebagai ibukota dunia yang menjadi destinasi pelancong seramai 19.1 juta pada tahun 2017. Terdapat pelbagai lokasi menarik untuk dikunjungi di sini, termasuklah pusat membeli belah yang menawarkan barangan yang sukar didapati di tempat lain.

Disebalik kedai-kedai barangan mewah, London juga dipenuhi dengan pasar-pasar tempatan yang menawarkan pengalaman menarik kepada pengunjungnya. Amat rugi jika anda tidak meluangkan masa meneroka pasar-pasar di London.

iluminasi.com ingin berkongsi 7 pasar yang wajib anda kunjungi di London

Kawasan ini dipenuhi dengan gerai-gerai pasar, namun pada hari Jumaat dan Sabtu ia sangat sesak dengan orang tempatan dan juga pengunjung dari seluruh dunia. Ia terbahagi kepada dua bahagian iaitu utara, tengah dan selatan.

Di bahagian utara Portobello Road, anda boleh melihat pelbagai jenis pakaian vintaj dan barangan koleksi, di bahagian selatan Portobello Road pula menawarkan barangan antik.

Dan di bahagian tengah pelbagai jenis makanan, fesyen dan aksesori boleh ditemui. Ia sangat menarik untuk dikunjungi namun terdapat lorong yang agak kecil, jika anda tidak sukakan kesesakan, lebih baik elakkan datang ke sini.

Pada mulanya, pasar ini hanya dibuka pada setiap hari Ahad sahaja. Namun, pasar tertua di London ini kini dibuka 7 hari seminggu dan menjadi tumpuan pengunjung kerana lengkap dengan pelbagai restoran.

Di Crispin Place (bahagian pasar ini) ini menawarkan pelbagai jenis fesyen dan hiasan dalaman, hasil seni dan juga makanan. Hampir 110 buah gerai dibuka di sini dengan pelbagai jualan termasuklah muzik, mainan kanak-kanak, barang kemas dan banyak lagi.

Namun pasar terbesar di Spitalfields adalah Old Spitalfields, yang mana barangan rumah, fesyen, makanan organik, beg kulit, perabot, roti segar dan makanan jalanan dijual di sini.Pada hujung minggu pula, terdapat Pasar Seni Spitalfields.

Orang ramai datang daripada jauh ke Pasar Antik Alfie yang terletak di Marylebone, kerana tarikan pasar ini yang terdapat kira-kira 100 peniaga barang antik yang menawarkan barangan seperti perabot dan seni, fesyen vintaj dan juga barang kemas serta perhiasan lama.

Kebanyakan barang-barang ini berasal dari abad ke-20. Pasar ini telah lama dibuka di London iaitu sejak tahun 1970-an dan merupakan arked barangan antik terbesar di United Kingdom. Bagi pencinta barangan antik, ia anda wajib melawati pasar ini. Pasti anda tak akan menyesal.

Di Camden pula, ia mempunyai pasar-pasar yang terdiri daripada pelbagai jenis jualan. Pasar Camden menawarkan pelbagai jenis jualanpakaian, beg dan barang kemas. Camden Lock Market pula menawarkan barangan kraf dan Camden Stables Market terkenal dengan perabot, pakaian dan juga gerai makanan.

Ia juga menjadi tempat persinggahan mereka yang sukakan makanan. Terdapat pelbagai jenis gerai makanan daripada negara-negara seperti Korea Selatan, Jepun, Carribean dan banyak lagi.

Terdapat berpuluh-puluh gerai pakaian yang menawarkan harga yang menarik. Anda juga boleh tawar-menawar di sini. Jika anda ingin membeli buah-buahan segar, ia dijual di Iverness Street Market yang dikelilingi dengan bar dan cafe yang buka hingga lewat malam.

Terletak di Southwark, Pasar Borough merupakan pasar makanan paling tua di London iaitu hampir 1,000 tahun. Ia dikatakan syurga makanan dan dipenuhi dengan gerai-gerai yang menawarkan pelbagai jenis juadah.

Kebanyakan daripada peniaga di sini adalah pengeluar sebenar produk yang dijual, jadi mereka tahu segalanya, manakala peniaga lain telah mencari produk yang terbaik bagi memenuhi permintaan pengunjung. Pasar Borough adalah pasar yang sangat sibuk dan menjadi kemestian bagi pencinta makanan.

Pasar ini ditutup seketika tahun 2017 namun kini dibuka semula.

Setiap hari ahad, jalan di Timur London ini menarik beratus-ratus pengunjung yang mengagumi pertunjukkan bunga-bungaan dan dedaun. Kebanyakan peniaga di pasar ini menanam sendiri tumbuhan, atau mengimport bunga-bunga dari seluruh dunia.

Terdapat lebih 60 peniaga lain yang menjual pelbagai barangan, daripada makanan seperti kek sehinggalah pakaian vintaj. Bagi sesiapa yang suka melepak sambil minum kopi di hujung minggu dan memuatnaik gambar ke Instagram, ini tempat yang paling sesuai untuk anda.

Disebabkan terdapat banyak kedai barangan berjenama di sekitar kawasan ini, ia membuatkan ramai yang terlupa bahawa Covent Garden merupakan sebuah pasar. Pasar ini masih beroperasi sehingga ke hari ini dengan 3 bahagian untuk diterokai.

Pasar antik dibuka pada hari Isnin di Jubilee Market Hall. Dari hari Selasa hingga Jumaat pula gerai-gerai menjual barangan rumah, pakaian, makanan dan cenderahati. Manakala paa hujung minggu pula terdapat lebih 200 tukang-tukang menjual pelbagai barangan daripada lilin sehinggalah ke kaligrafi.

Di Apple Market pula menawarkan kraftangan dan di East Collonnade pula menjual peralatan rumah, fesyen, barang kemas dan aksesori.


10 Penempatan Golongan Miskin Paling Padat Di Dunia

Kepadatan populasi manusia di sesebuah kawasan memainkan peranan penting terhadap beberapa perkara. Antaranya adalah pertumbuhan ekonomi, kadar jenayah dan lain-lain lagi.

Semakin padat sesebuah kawasan itu, semakin tinggi persaingan di antara penduduk. Kebiasaannya, kawasan yang mempunyai kepadatan yang sangat tinggi adalah kawasan yang didiami golongan miskin.

iluminasi.com ingin berkongsi 10 kawasan penempatan paling padat di dunia yang masih wujud sehingga kini.

Terletak di Hong Kong, pulau ini terdahulu dikenali sebagai Pulau Aberdeen kerana terletak di Pelabuhan Aberdeen dan Selat Aberdeen. Ia merupakan sebahagian daripada Wilayah Selatan.

Dengan keluasan 1.3 kilometer persegi dan penduduk seramai 86,782 orang, Ap Lei Chau merupakan pulau kedua terpadat di dunia dengan kepadatan 66,755 per kilometer persegi.

Tondo adalah daerah paling besar dari segi populasi dan keluasan di antara 16 daerah di Manila, Filipina. Menurut sumber, daerah ini telah wujud semenjak tahun 900 yang diperintah oleh Jayadewa yang memegang pangkat Senapati yang bermaksud laksamana dalam bahasa Sanksrit.

Seramai 630,604 penduduk mendiami daera Tondo yang berkeluasan 9.10 kilometer persegi, menjadikannya sebagai penempatan ke-9 paling pada di dunia iaitu 69,297 penduduk per kilometer persegi.

Tempat ke-8 paling padat di dunia terletak di Nairobi, Kenya. Mathare merupakan sebuah kawasan yang tersangat sesak dan dipenuhi dengan orang-orang miskin di Kenya. Lembah Mathare yang merupakan kawasan "slums" tertua, mempunyai populasi 180,000. Jumlah itu menjadi sebahagian daripada 500,000 penduduk kawasan ini secara keseluruhan.

Keluasannya adalah 1 per 3 daripada keluasan daerah Tondo di kedudukan ke-9 dunia, namun populasinya yang sangat tinggi membuatkan kawasan ini mempunyai kepadatan di antara 60,000 hingga 100,000 per kilometer persegi.

Terletak kira-kira 40 kilometer dari Mathare yang berada di kedudukan ke-7 paling padat di dunia adalah Kibera, bandar Nairobi, Kenya. Ia bukan sahaja merupakan kawasan paling padat dan miskin di Kenya, malah di seluruh benua Afrika.

Kebanyakan penduduk di sini tersangat miskin dengan pendapatan kurang daripada RM4.20 sehari. Kadar pengangguran tersangat tinggi dan ramai penduduk di sini yang dijangkiti HIV. Kes-kes seperti serangan dan juga rogol sangat biasa di Kibera.

Banci sebelum ini yang mengatakan Kibera didiami 1 hingga 2 juta penduduk adalah tidak benar. Kibera yang berkeluasan antara 2.3 hingga 2.5 kilometer persegi diduduki kira-kira 170,000 hingga 260,000 penduduk, dengan kepadatan antara 74,000 hingga 114,000 penduduk per kilometer persegi.

Di Brazil, kawasan yang didiami penduduk miskin dikenali sebagai "favela", dan Rocinha merupakan "favela" paling besar di Brazil. Ia terletak selatan Rio de Janeiro di antara Sao Conrado dan Gavea.

Terbina di atas lereng bukit yang sangat curam, ia berkeluasan 0.86 kilometer persegi dan didiami oleh hampir 70,000 penduduk. Kepadatan di Rocinha mencecah sehingga 80,000 penduduk per kilometer persegi membuatkan ia kawasan terpadat di Brazil.

Kawasan ke-5 paling padat di dunia terletak di Dhaka, Bangladesh iaitu Dhaka Kotwali Thana. Sebanyak 31,992 buah rumah dibina di atas kawasan berkeluasan 0.67 kilometer persegi ini.

Menurut banci, populasi di kawasan ini adalah seramai 210,504 di mana 133,564 daripadanya berusia 18 tahun dan ke atas, serta 63.21% daripada jumlah penduduk adalah lelaki. Namun, kadar purata celik huruf di Dhaka Kotwali iaitu 62.4% adalah lebih baik berbanding purata celik huruf negara, iaitu 32.4%.

Dengan keluasan yang terlalu kecil iaitu 0.012 kilometer persegi iaitu kira-kira 1.5 saiz padang bola antarabangsa dan didiami oleh kira-kira 1,200 penduduk, Santa Cruz del Islote adalah pulau paling padat di dunia.

Terletak di Bolivar, Colombia, pulau ini mula dijumpai oleh nelayan-nelayan yang pada awalnya hanya berhenti berehat. Mendapati pulau ini tidak mempunyai nyamuk, mereka kemudiannya mula membina penempatan di sini, sehingga kini.

Terletak di Selatan Mumbai, India, merupakan sebuah kawasan penempatan yang merupakan kem tentera British yang dibina pada abad ke-19. Namanya diperolehi daripada Marine Battalion Lines.

Batalion tersebut kemudiannya ditukarkan kepada kuarters tentera udara. Kira-kira 202,000 penduduk mendiami kawasan yang berkeluasan 1.8 kilometer persegi ini, memberikan kepadatan 114,001 penduduk per kilometer persegi, iaitu ke-3 paling padat di dunia.

Mong Kok atau singkatan MK merupakan kawasan paling padat di Hong Kong ketika ini. Ia terletak di daerah Yau Tsim Mong, di selatan Semenanjung Kowloon, Hong Kong. Mong Kok juga merupakan kawasan membeli-belah utama di Hong Kong.

Ia terdiri daripada kedai-kedai, restoran dan pusat hiburan. Mong Kok diiktiraf oleh Guinness World Records sebagai kawasan paling sibuk di dunia, dengan keluasan 1.1 kilometer persegi yang didiami oleh 143,000 penduduk memberikan kepadatan setinggi 130,000 penduduk per kilometer persegi.

Kawasan paling padat di dunia, terletak di negara dengan populasi kedua tertinggi di dunia iaitu India. Penempatan miskin ini dibina pada tahun 1883 ketika era penjajahan British.

Dharavi mempunyai di antara 500,000 hingga 1 juta penduduk. Dengan keluasan hanya 2.1 kilometer persegi, iaitu 112 lebih kecil dari Kuala Lumpur, kepadatan di kawasan ini sekitar 300,000 penduduk per kilometer persegi.


Yakuza : sejarah gengsterisme masyarakat Jepun

Yakuza merupakan golongan samseng jahat dengan tatu rumit penuh di badan dan jari kelingking terpotong yang amat terkenal serta sering dipaparkan dalam filem, animasi dan buku komik Jepun. Namun, apakah realiti dan sejarah sebenar di sebalik ikon manga ini?

Yakuza berasal dari era Tokugawa Shogunate (1603 - 1868) dengan dua kumpulan orang terbuang yang berlainan. Kumpulan pertama adalah tekiya, iaitu pengembara yang berhijrah dari satu kampung ke kampung yang lain sambil menjual barang dagangan berkualiti rendah di pasar.

Kebanyakan tekiya tergolong dalam kelas sosial burakumin, iaitu golongan orang terbuang atau "bukan manusia" yang berada di bawah keempat-empat tingkat dalam struktur sosial feudal Jepun.

Pada awal 1700, tekiya mula menyusun dan merapatkan ukhuwah sesama sendiri dan berada di bawah pimpinan bos besar dan bos kecil. Hubungan itu diperkuatkan lagi dengan kemasukan pelarian daripada kelas yang lebih tinggi. Sejak itu, tekiya mula terlibat dalam kegiatan jenayah seperti merebut kawasan dan memeras ugut wang perlindungan.

Dalam tradisi yang berterusan sehingga ke hari ini, tekiya sering berkhidmat sebagai pasukan keselamatan ketika perayaan Shinto dan menyediakan gerai di tapak pesta sebagai balasan kepada wang perlindungan yang diterima.

Antara 1735 hingga 1749, kerajaan shogun telah berusaha untuk mendamaikan pergaduhan antara kumpulan-kumpulan tekiya dan mengurangkan aktiviti fraud mereka dengan melantik ketua yang rasmi iaitu oyabun. Oyabun bermakna "bapa angkat" yang melambangkan kedudukan ketua-ketua ini sebagai pemimpin keluarga tekiya.

Kesemua oyabun diberikan penghormatan yang hanya pernah diberikan kepada samurai iaitu dibenarkan menggunakan nama keluarga dan membawa sebilah pedang.

Kumpulan kedua yang menaikkan yakuza adalah bakuto iaitu kumpulan penjudi. Ketika zaman Tokugawa, judi telahpun diharamkan dan undang-undang itu masih kekal sehingga ke hari ini. Namun, bakuto telah menipu ramai mangsa dengan permainan dadu atau permainan kad hanafuda.

Golongan bakuto ketika itu sering mencacah tatu berwarna-warni di serata badan yang kini dijadikan tradisi utama yakuza moden. Daripada perniagaan utama mereka sebagai kaki judi, bakuto kemudian berkembang menjadi lintah darat dan pelbagai lagi aktiviti perniagaan haram yang lain.

Pada hari ini, kumpulan yakuza moden masih lagi memperkenalkan diri mereka sebagai tekiya ataupun bakuto, bergantung kepada cara mereka menjana pendapatan secara majoriti. Mereka juga masih mengamalkan ritual lama sebagai sebahagian daripada upacara inisiasi.

Sejak tamat Perang Dunia Kedua, populariti kumpulan yakuza semakin melonjak naik selepas perang reda. Pada tahun 2007, kerajaan Jepun menganggarkan terdapat lebih 102,000 orang ahli yakuza bekerja di Jepun dan luar negara dalam 2,500 keluarga berbeza.

Walaupun diskriminasi kasta dalam burakumin telah berakhir pada 1861, ramai ahli yakuza merupakan cucu-cicit daripada keturunan asal selepas 150 tahun lamanya. Selain itu, etnik Korea yang sering didiskriminasi dalam masyarakat Jepun juga menyertai sebagai ahli yakuza.

Jejak asal usul kumpulan dapat dilihat dalam aspek tanda pengenalan budaya yakuza pada hari ini. Misalnya, ramai yakuza yang mencacah badan dengan tatu penuh menggunakan buluh tradisional atau jarum keluli berbanding pistol pencacah moden. Bahagian yang ditatu termasuklah kawasan alat sulit. Ia merupakan satu tradisi yang amat memeritkan.

Ahli yakuza kebiasaannya akan duduk bermain kad beramai-ramai sambil tidak memakai baju untuk mempamerkan seni tatu di badan masing-masing. Jika berada di tempat awam, mereka seringkali dilihat memakai baju berlengan panjang.

Satu lagi budaya yakuza adalah tradisi mencacatkan jari kelingking yang lebih dikenali sebagai yubitsume. Yubitsume sering dijalankan sebagai tanda memohon maaf apabila seorang ahli yakuza membantah arahan atau membuatkan ketua tersinggung.

Anggota yakuza yang bersalah itu akan memotong sendiri hujung jari kelingking kiri sehingga ke sendi bahagian atas dan menghadiahkan potongan itu kepada ketua. Jika berlaku sebarang pelanggaran lanjut, mereka akan memotong sendi hujung jari-jemari berikutnya.

Adat ini berasal dari zaman Tokugawa lagi. Ketika itu, kehilangan sendi akan menyebabkan pegangan pedang menjadi semakin lemah. Secara teorinya, ahli yakuza yang lemah ini akan bergantung harap kepada ahli kumpulan yang lain untuk keselamatan diri.

Hari ini, ramai ahli yakuza memilih untuk memakai jari palsu bagi mengelakkan diri daripada terdedah kepada pihak umum.

Sindiket yakuza terbesar yang beroperasi hari ini ialah Yamaguchi-gumi yang berpangkalan di Kobe. Di situ sahaja terdapat lebih dari separuh jumlah ahli yakuza yang aktif di seluruh Jepun.

Selain itu, kumpulan Sumiyoshi-kai yang berasal dari Osaka pula mempunyai lebih kurang 20,000 orang ahli dan Inagawa-kai di Tokyo dengan 15,000 ahli.

Kumpulan-kumpulan ini terlibat dengan aktiviti jenayah seperti penyeludupan dadah antarabangsa, pemerdagangan manusia dan penyeludupan senjata api.

Walau bagaimanapun, ramai antara mereka mempunyai pegangan saham yang besar dalam syarikat-syarikat gergasi dan ada juga yang mempunyai pertalian erat dalam bidang perniagaan, perbankan dan hartanah di Jepun.

Apa yang menarik, selepas bencana gempa bumi dahsyat yang melanda Kobe pada 17 Januari 1995, kumpulan Yamaguchi-gumilah yang pertama sekali datang untuk menghulurkan bantuan kepada mangsa.

Begitu juga selepas kejadian gempa bumi dan tsunami pada 2011, pelbagai kumpulan berbeza telah menghantar lori yang penuh dengan bekalan bantuan ke kawasan-kawasan terlibat.

Satu lagi 'kelebihan' yakuza adalah pengurangan kadar penjenayah kecil. Kobe dan Osaka merupakan antara bandar paling selamat di Jepun kerana penjenayah-penjenayah lain tidak berani menceroboh ke wilayah yakuza ini.

Walaupun masyarakat menerima kebaikan dari segi sosial dengan kewujudan yakuza, kerajaan Jepun masih berusaha untuk membanteras kumpulan ini sejak beberapa dekad yang lalu.

Pada bulan Mac 1995 misalnya, pihak kerajaan telah meluluskan satu undang-undang baru yang dipanggil Akta Pencegahan Kegiatan Terlarang oleh Ahli Geng Jenayah.

Pada tahun 2008, Bursa Saham Osaka telah membersihkan senarai saham dengan membuang kesemua syarikat yang mempunyai pertalian dengan yakuza. Sejak 2009 pula, pihak polis di seluruh negara telah memberkas ramai ketua yakuza dan menutup perniagaan yang bekerjasama dengan kumpulan ini.

Walaupun pihak polis dan kerajaan berusaha gigih untuk menyekat aktiviti yakuza di Jepun, kebarangkalian untuk menghapuskan sindiket ini 100% adalah sangat tipis. Mereka telah berjaya bertahan selama lebih 300 tahun sehingga budaya kongsi gelap itu sudah sebati dan sinonim dengan masyarakat di sana.


5 Filem Terbaik Dalam Mengangkat Nilai Kekuatan Wanita Yang Wajib Anda Tonton

Dunia sedang cuba mengangkat dan menyamaratakan taraf wanita dengan lelaki, melalui pelbagai cara. Salah satunya adalah dengan penggunaan filem yang mampu memberi kesan positif terhadap penontonnya.

Walaupun begitu, kebanyakan filem yang cuba mengangkat mesej wanita yang popular, selalunya mempunyai jalan cerita atau watak yang lebih sesuai untuk ditonton kaum lelaki, seperti filem Wonder Woman atau Mad Max yang mempunyai protagonis wanita berdikari namun filemnya tetap sebuah filem aksi.

Di mana filem untuk wanita sekiranya mereka tidak mahu menonton unsur-unsur keperwiraan dalam filem? Bagaimana sekiranya wanita mahukan sebuah filem yang mengangkat nilai wanita tanpa aksi keganasan? Berikut adalah 5 filem yang kami rasakan mampu membantu menyampaikan mesej positif tentang nilai seorang wanita, yang sesuai ditonton oleh seorang pihak dalam usaha memahami penat lelah hidup dalam dunia moden.

Filem ini mendapat reviu yang sangat baik dikalangan penggemar filem dan anda pasti akan faham mengapa, selepas selesai menontonnya. Menceritakan berkenaan pengalaman seorang budak lelaki yang mengharungi hidupnya tinggal dengan 3 orang wanita lain serta seorang lelaki dewasa, yang memberi kesan besar kepada hidupnya.

Merupakan sebuah filem yang cuba membincangkan berkenaan isu sosial dan hubungan sesama mereka, masalah serta isu yang dihadapi oleh mereka berlima adalah masalah yang kerap kali kita temui akan berlaku dalam hidup kita.

Pelakon veteran Annette Benning menjadi tunjang belakang filem ini dibantu oleh watak-watak yang digarap cukup kemas, dengan setiap 5 watak mempunyai peluang untuk membesar dalam filem. Kami mengesyorkan filem ini kepada golongan remaja, khasnya remaja wanita kerana banyak mesej tentang kehidupan disampaikan dalam filem ini. (Rujukan)

'The Help' adalah sebuah filem lakonan Emma Stone yang menceritakan berkenaan kisah rasisme yang berlaku di Amerika, satu masa dulu apabila golongan kulit putih menjadikan individu wanita berkulit hitam sebagai pembantu rumah mereka.

Emma Stone berlakon sebagai seorang wanita kulit putih yang berhasrat menjadi seorang penulis, lalu menjadikan hubungan yang berlaku di antara pembantu rumah berkulit hitam dengan majikan mereka sebagai subjek tulisannya. Tujuannya mahu menyedarkan masyarakat ketika itu berkenaan sistem yang mengamalkan prejudis terhadap masyarakat kulit hitam.

Bagaimanapun, niatnya yang baik itu dilawan oleh mereka yang sama bangsa dengannya, kerana tidak mahu keuntungan yang mereka perolehi itu hilang begitu sahaja. Filem ini adalah filem yang sangat sesuai untuk golongan wanita yang memerlukan sedikit inspirasi dalam hidup kerana tekanan yang dihadapi watak-watak wanita kulit hitam dalam filem tersebut, merupakan sesuatu yang masih berlaku sehingga ke hari ini. (rujukan)

Filem yang dibuat berdasarkan insiden digelarkan Montomery Bus Boycott yang tercetus akibat pengasingan tempat duduk dalam bas di Alabama, Amerika Syarikat ini adalah sebuah filem yang berjaya mengangkat nilai wanita kepada satu tahap yang tinggi.

Berikutan sistem sosial pada ketika itu yang masih lagi mengamalkan segregasi di antara warna kulit, Odessa, lakonan Whoopi Goldberg memilih untuk pergi bekerja sebagai pembantu rumah di rumah majikan kulit putihnya dengan berjalan kaki, setiap hari. Ekoran boikot yang diamalkan oleh masyarakat kulit hitam itu, sistem pengangkutan awam mengalami kerugian dan hidup masyarakat kulit putih terganggu disebabkan ketiadaan pembantu rumah.

The Long Walk Home memfokuskan kisahnya kepada hubungan yang terbina di antara Odessa dan Miriam serta bagaimana insiden yang berlaku, mengubah pandangan Miriam berkenaan masalah sosial yang dinafikan golongan berkulit putih di Amerika Syarikat waktu itu. (rujukan)

'Bend It Like Beckham' adalah sebuah filem ringan yang mempunyai tema yang berat. Watak Jess, seorang gadis Punjabi yang dibesarkan dengan cara hidup yang ketat meminati sukan bola sepak, namun dihalang oleh keluarganya. Pertemuan secara tidak sengaja dengan seorang wanita lain bernama Juliette membuatkan Jess memberanikan diri bermain bola sepak secara lebih serius.

Mesej kekeluargaan cukup jelas dipaparkan dalam filem ini. Watak Jess yang berbelah bahagi di antara mengejar minatnya yang bercanggah dengan permintaan keluarganya banyak menghasilkan konflik yang mampu membuatkan kita sendiri mempersoalkan cara hidup yang dikenakan kepada kita.

Bagaimanapun, filem ini tetap menitik beratkan nilai dan pengaruh ibu bapa di dalamnya, dengan menjadikan keizinan ibu bapa sebagai satu faktor paling penting dalam hidup seorang gadis remaja yang mahu meningkat dewasa. (rujukan)

Sebuah filem keluarga yang mengisahkan seorang kanak-kanak perempuan bernama Pai yang menjadi satu-satunya waris sebuah suku kaum di New Zealand yang bernama Whangara. Namun oleh kerana jantinanya, Pai tidak layak untuk menjadi ketua kepada suku tersebut.

Kekuatan filem ini terletak di antara hubungan Pai dengan Datuknya, Koro yang membesarkannya dari kecil ekoran Pai yang ditinggalkan di bawah jagaannya. Koro yang berpegang kuat kepada tradisi tidak mempunyai waris yang layak untuk meneruskan tugasnya sebagai ketua suku namun Pai, yang menjadi tunjang utama filem ini merasakan dirinya layak - walaupun dia adalah seorang perempuan.

Kami syorkan anda menonton filem ini seisi keluarga. Selain daripada memaparkan visual New Zealand yang indah, kita juga dapat mempelajari corak hidup masyarakat etnik yang cuba mengekalkan tradisi mereka dalam zaman moden. Mendapat pujian banyak pihak serta mampu memperolehi markah 90% di laman web Rotten Tomatoes sehingga kini, 'Whale Rider' merupakan antara filem yang wajib anda tonton dalam memahami rintangan yang dihadapi kaum wanita setiap hari. (rujukan)

IMDB - 7.6, Rotten Tomatoes - 91%, Roger Ebert 4/4


Solat Dhuha sebab nak kaya? Baca kisah dari Surah Al-Dhuha ni dulu

Dhuha sangat signifikan dengan solat sunat yang kebiasaannya manusia nak minta tambah rezeki dan kekayaan dari Allah. Kita nak duit banyak, kereta besar, rumah besar dan lain-lain.

Apa kata kita ambil inspirasi dari penghayatan Surah al-Dhuha sebagai panduan.

Kita selalu gelisah, duit tak cukup, kereta tak best, rumah masih menyewa, nak makan sedap tapi rasa nak menyimpan duit dulu. Sehinggakan kita merasa seolah-olah Allah "tak dengar" rintihan dan rayuan dalam doa kita. Tak kurang ada pula yang seolah-olah menyalahkan takdir.

Asbabul Nuzul surah al-Dhuha menceritakan kegelisahan Rasulullah s.a.w. di saat wahyu tidak turun dalam beberapa tempoh. Ditambah provokasi musyrikin yang menganggap Allah telah tinggalkan dan membenci Rasulullah s.a.w. Allah bersumpah.... Allah tidak meninggalkan Nabi dan membenci baginda.... Allah menjanjikan beberapa kebaikan kepada baginda.

Allah menceritakan bagaimana keadaan Rasulullah s.a.w. terdahulu dan bagaimana anugerah Allah kemudiannya. Dari seorang anak yatim namun dijaga Allah. Dari dalam suasana kebingungan kemudiannya diberi petunjuk. Dari susah kepada kekayaan atau kesenangan.

Ya, kadang-kadang sejarah mengajar kita untuk bersyukur atas nikmatNya. Renung-renung sejarah hidup kita masing-masing.

Rasulullah s.a.w. pernah merasai bagaimana hidup anak yatim dan orang yang susah. Maka, kemudiannya, golongan ini mendapat tempat di hati baginda. Allah memperingatkan agar mereka tidak dilakukan sewenang-wenangnya.

Ya, dulu mungkin kita pernah hidup atas ihsan dan bantuan orang lain, sampai masanya jangan lupa berkongsi nikmat dengan orang yang memerlukan pula. Sampai masanya, kita perlu berbuat baik kepada hamba Allah yang lain kerana Allah telah berbuat baik kepada kita.

Maka, di atas nikmat-nikmat yang kita pernah rasai, bersyukurlah. Upgrade nilai "memberi" kita. Bukan memberi semata-mata harapkan balasan di kemudian hari, tapi memberi untuk bersyukur.

Yakinlah janji Allah dalam surah Ibrahim, orang yang bersyukur, Allah akan tambah nikmat baginya.

Andai hidup kita hanya sekadar berfikir untuk penuhkan perut kita semata-mata, kita seolah-olah hidup untuk tunggu mati.


Sekolah rendah ini wajibkan pelajar memakai uniform berharga RM3,000

Sebagai ibu bapa, kita menghantar anak ke sekolah agar mereka beroleh pendidikan sewajarnya dan bersiap sedia untuk menghadapi masa hadapan. Oleh sebab itulah ramai ibu bapa berasa amat terkesan sekiranya pihak sekolah melaksanakan apa-apa polisi baru yang tidak masuk akal dan tidak memberikan apa-apa kesan pada pembelajaran anak-anak.

Jika di Malaysia, ramai ibu bapa sudah cukup gelisah dengan kenaikan yuran PIBG ataupun kenaikan harga buku sekolah, namun di Jepun lain pula ceritanya. Baru-baru ini sebuah sekolah di negara matahari terbit itu telah dikecam hebat selepas mewajibkan pelajar untuk memakai uniform sekolah yang direka oleh pereka fesyen terkemuka, Giorgio Armani.

Apa yang lebih menyakitkan hati para ibu bapa ini adalah harga uniform baru itu mencecah 80,000 yen (RM2,929). Harga ini merupakan tiga kali ganda lebih mahal daripada harga uniform asal.

Satu artikel dari Japan Times melaporkan yang pihak Sekolah Rendah Taimei telahpun membuat penjelasan berkenaan isu tersebut. Menurut wakil pihak sekolah, keputusan itu dibuat berdasarkan niat untuk mengadakan satu uniform khas bagi sebuah 'sekolah Ginza' yang merupakan kawasan elit dan berprestij. Keputusan itu diwar-warkan selepas lawatan ke pusat membeli-belah berdekatan dijalankan dan pihak Armani bersetuju untuk mereka baju uniform tersebut.

Menteri Kewangan Jepun, Taro Aso, juga telah membuat kenyataan berkenaan uniform yang mencekik darah ini. Menurut Taro, ia adalah terlalu mahal dan keadaan akan bertambah rumit jika pelajar tidak mampu untuk membayarnya.

Sejak berita itu tersebar, sekolah itu telah mendapat pelbagai reaksi negatif daripada ibu bapa serta netizen.

Salah seorang ibu amat terkejut dengan keputusan pihak sekolah. Menurutnya, tidak ada keperluan untuk mengenakan pakaian berjenama atau uniform hasil rekaan pereka fesyen tersohor bagi kegunaan sekolah rendah awam.

Menteri Pendidikan Jepun, Yoshimasa Hayashi juga telah menyebut yang pihak kementerian akan memeriksa dan meneliti perkara itu.

Walau bagaimanapun, pengetua sekolah telah mengeluarkan satu kenyataan melalui laman web rasmi sekolah:

Pelaksanaan uniform itu masih berjalan dan akan mula berkuat kuasa pada bulan April. Namun, ia dikatakan hanya menjadi "pakaian standard" dan tidak diwajibkan bagi kesemua pelajar.

Tindakan dan peraturan tak munasabah beginilah yang patut diselar oleh ibu bapa. Bukannya marahkan guru atas alasan membiarkan pelajar duduk di atas lantai ketika perhimpunan.


9 Fakta Pelik Dan Menarik Mengenai Eminem Yang Ramai Tak Tahu

Memang tak dapat disangkal, Eminem merupakan Raja Rap Dunia yang menggarkan industri muzik dengan gaya rapnya yang tersendiri dan sangat pantas. Walaupun dikenali di seluruh dunia, namun Eminem merupakan seorang yang agak pendiam dan perahsia.

Hidupnya sebelum menjadi terkenal bukanlah semudah yang disangka, beliau terpaksa mengharungi susah payah sejak kecil. iluminasi.com ingin berkongsi 8 fakta menarik dan pelik mengenai Eminem.

Zaman kanak-kanak Eminem adalah antara yang paling hitam dalam hidupnya. Ketika Eminem berusia 9 tahun dan bersekolah di Dort Elementary School, beliau menjadi mangsa buli yang teruk. Beliau sering dipukul sehingga bibirnya pecah dan berdarah.

Pada tahun 1982, beliau dibuli dengan lebih dahsyat apabila dibaling bebola salji yang berat pada mukanya, dan kemudian dipukul dengan teruk sehingga mengalami kehilangan penghilatan sementara dan trauma otak.

Ibunya kemudian menyaman pihak sekolah kerana tak mampu untuk memberikan perlindungan secukupnya kepada anaknya.

Bagi anda yang pernah menonton filem sains fiksyen, Elysium, lakonan Matt Damon, watak tersebut sebenarnya ditawarkan kepada Eminem terlebih dahulu. Beliau dikatakan berminat pada awalnya, namun kemudian menolak disebabkan oleh tidak bersetuju dengan jalan cerita filem tersebut.

Sebabnya adalah watak Eminem mahu filem tersebut dilakonkan di kampung halamannya iaitu di Detroit.

Di awal kemunculan dan sebelum iTunes menjadi terkenal, Universal Music Group mengaut keuntungan dengan memotong royalti iTunes artis-artis atas alasan kos termasuklah kos pembungkusan pada muat turun digital. Ia dilihatkan sebagai satu penipuan, namun diikuti oleh para artis kerana ia tiada pilihan.

Perkara itu berlarutan, sehinggalah Eminem menyaman syarikat tersebut. Saman tersebut berlaku apabila FBT Production menyedari Universal Music sepatutnya meletakkan muat turun digital di bawah pengaturan "lesen", kerana Universal Music tak melakukan apa-apa pembungkusan yang boleh menyebabkan kerosakan ketika muat turun.

Eminem dianggap sebagai hero kerana menamatkan penipuan yang dilakukan ke atas artis-artis lain.

Antara salah satu lagu Eminem yang paling terkenaal, Rap God yang dikeluarkan pada Oktober 2013 telah diiktiraf sebagai lagu dengan perkataan paling banyak di dunia oleh Guinness Book of World Records.

Lagu berdurasi 6 minit 4 saat tersebut terdiri daripada 1,560 patah perkataan , dan dinyanyikan secara purata sebanyak 4.28 perkataan dalam sesaat.

Pada tahun 2003, Eminem telah memenangi Academy Award bagi kategori Best Original Song melalui lagu "Lose Yourself. Beliau juga merupakan penyanyi rap pertama yang memenangi Anugerah Oscar bagi lagu rap.

Namun, disebabkan tidak yakin bahawa beliau akan memenangi anugerah tersebut, Eminem bukan sahaja tidak menghadiri majlis anugerah tersebut, malah beliau sedang tidur di rumahnya di Michigan, ketika majlis sedang berlangsung.

Ibu beliau, Deborah Matthers telah menyamannya sebanyak USD10 juta disebabkan kenyataan fitnah yang dibuat oleh Eminem di dalam album Slim Shady LP dengan mengatakan ibunya hisap lebih banyak ganja daripadanya.

Namun, mahkamah hanya mengarahkan Eminem untuk membayar saman sebanyak USD 1,600 sahaja.

Walaupun merupakan antara selebriti paling berjaya dalam sejarah muzik, namun Eminem tidak mengikut peredaran teknologi seperti orang lain. Ketika telefon pintar mula menjadi kegilaan bermula tahun 2011, Eminem masih menggunakan telefon bimbit biasa jenis "flip". Beliau kemudiannya bertukar menggunakan blackberry.

Eminem juga dikatakan hanya menggunakan e-mel untuk berkomunikasi dan jarang menggunakan media sosial. Beliau hanya membuat panggilan telefon kepada mereka yang rapat sahaja. Hal-hal teknologi tidak membuatkan Eminem gusar, malah lebih suka hidup seperti yang disukainya.

Beliau berkata dalam satu temuramah di mana jika beliau pandai menggunakan komputer, beliau hanya akan menghabiskan masa menggunakannya dan membaca komen-komen mengenai dirinya, yang hanya akan membuatkan beliau gila.

Siapa sangkat "Raja Rap" ini langsung tidak pernah mempunyai cita-cita untuk menjadi seorang penyanyi rap. Malah, Eminem bercita-cita untuk menjadi seorang pelukis buku komik sejak berada di bangku sekolah.

Walaupun hajatnya tidak kesampaian, tetapi beliau tetap mempunyai karya animasi iaitu The Slim Shady Show series dan video "Mosh"

Mungkin ada yang tahu, dan mungkin juga ramai tak tahu. Disebabkan Eminem kerap kali kelihatan berambut perang atau blonde, ramai yang tida mengetahui bahawa rambut sebenarnya adalah berwarna hitam. Selain itu, mata Eminem yang berwarna biru disebabkan pemakaian kanta lekap. Mata


5 Pilihanraya Sebenar Yang Dimenangi Oleh 'Bukan Manusia'

Sistem demokrasi mempunyai banyak lubang-lubang untuk dieksploitasi, tak kiralah daripada peringkat komuniti sehinggalah kepada peringkat negara sekalipun.

Ada kalanya sistem demokrasi itu mampu memberikan keputusan-keputusan yang tidak dijangkakan, seperti melantik bukan manusia sebagai pemimpin ekoran pengundi memilihnya.

Berikut adalah 5 pilihanraya yang dimenangi oleh bukan manusia dan mencatat sejarah dunia dalam proses lantikan kepimpinan sesebuah komuniti atau masyarakat.

Boston Curtis memenangi kerusi ahli jawatankuasa parti Republican yang ditandinginya pada tahun 1938. Bagaimanapun, Boston Curtis tidak pun berkempen untuk pilihanraya tersebut kerana Boston adalah satu-satunya calon yang bertanding bagi kawasan Milton, Washington.

Menang dengan jumlah undian 51, pengundi di Milton tidak menyedari yang mereka sebenarnya sedang mengundi seekor keldai coklat. Kemenangan Boston adalah hasil kerja Datuk Bandar kepada Milton, Kenneth Simmons seorang ahli parti Demokratik yang mahu membuktikan kelemahan-kelemahan yang ada pada sistem pilihanraya di situ serta mahu memalukan parti Republican.

Kenneth membawa Boston melakukan pendaftaran di mahkamah, dengan cop jari kaki Boston digunakan untuk menandatangani semua dokumen pencalonan.

Yang anehnya, Boston berjaya memenangi pilihanraya ahli jawatankuasa bagi pihak parti Republican dan peristiwa ini menjadi satu kemaluan besar pada parti Republican ketika itu, baik dari pimpinannya mahupun pengundi mereka sendiri.

Ini membuktikan pengundi parti Republican mengundi tanpa mengambil kira siapa calon yang diletakkan oleh parti mereka itu. (rujukan)

Bosco Ramos adalah seekor anjing jenis Labrador yang dipilih sebagai datuk bandar kepada pekan Sunol, California. Dalam satu pilihanraya yang diadakan secara suka-suka, Bosco menewaskan dua lagi 'pencabar' utamanya dan diangkat sebagai datuk bandar pekan itu dalam tahun 1981.

Kerap meronda di sekitar pekan, Bosco akan mengetuai sebarang perarakan yang diadakan dalam pekan tersebut serta berlegar-legar memantau kawasan seliaannya.

Bosco meninggal dunia semasa masih lagi memegang jawatan sebagai datuk bandar Sunol pada tahun 1994, ketika tidur. Penduduk Sunol membina sebuah tugu peringatan kepada Bosco yang diletakkan di hadapan pejabat pos. Legasi Bosco tamat di situ namun penduduk Sunol percaya, Bosco sebenarnya mempunyai banyak anak-anak yang berkeliaran di pekan mereka. (rujukan)

Duke adalah seekor anjing kepada sebuah komuniti 1000 orang yang tinggal di sebuah daerah bernama Cormorant, Minnesota. Setakat ini, sudah 3 penggal Duke berjaya mengekalkan penguasaannya dalam persaingan merebut jawatan datuk bandar pekan tersebut.

Penduduk Cormorant pula dilaporkan sangat-sangat berpuas hati dengan prestasi yang ditunjukkan oleh Duke setiap tahun jadi Duke dibenarkan dicalonkan, tanpa persaingan.

Duke pula lebih banyak menghabiskan masa meronda di sekeliling pekan. Pada pilihanraya terakhir yang dimenanginya pada tahun 2016, Duke memenangi majoriti undian dengan hanya satu undi diberikan kepada teman wanitanya, seekor anjing bernama Lassie.

Dalam senarai ini, hanya Tiao saja yang gagal memenangi pilihanraya yang ditandinginya. Tiao, seekor chimpanzee yang lahir pada 1963 menetap di Zoo Rio de Janeiro sebelum dilantik sebagai calon datuk bandar Rio de Janeiro pada tahun 1988.

Tiao diletakkan sebagai calon berikutan wujudnya gerakan-gerakan yang mahu merosakkan undi, jadi Tiao dijadikan alternatif kepada mereka yang mempunyai hasrat sedemikian. Dalam pilihanraya tersebut, Tiao mendapat hampir 400 ribu undian daripada orang ramai yang meletakkan dia pada kedudukan ketiga daripada 12 orang calon.

Berikutan pencapaian memberangsangkan itu, Tiao diiktiraf sebagai chimpanzee paling banyak memenangi undian oleh Guinness World Records. Pada tahun 1996, Tiao meninggal dunia akibat kencing manis pada usia 34 tahun dan kematiannya disambut oleh masyarakat Rio de Janeiro dengan 3 hari berkabung.

Kami letakkan calon paling ini ditempat terakhir kerana kejadian ini memang aneh. Pada tahun 1967, sebuah pekan kecil yang mempunyai populasi 4000 orang bernama Picoaza, Ecuador telah memilih sebotol bedak kaki berjenama Pulvapies, sebagai datuk bandar mereka.

Pengeluar produk itu secara suka-suka mula berkempen untuk bedak tersebut berikutan calon-calon yang disenaraikan kurang digemari penduduk pekan itu. Mereka bukan setakat mencipta iklan dalam majalah, pengeluar produk itu turut sama menyebarkan risalah bagi berkempen untuk bedak kaki mereka sebagai Ahli Majlis Kerajaan Tempatan.

Apa yang berlaku berikutnya adalah sesuatu yang di luar jangkaan. Pengundi benar-benar memilih bedak Pulvapies sebagai ahli majlis, sehingga menimbulkan rasa tidak puas hati calon yang tewas - kerana tidak dapat menerima hakikat, orang ramai sanggup mengundi satu botol bedak untuk kaki berbanding mereka. (rujukan)


Lihat Jurubahasa Penipu Ini Sampaikan Mesej Meraban Kepada Orang OKU

Seorang jurubahasa isyarat di Amerika Syarikat telah membuatkan semua orang dengan gangguan pendengaran terpinga-pinga dengan penyampaian gerak-geri palsu semasa dalam satu sidang akhbar polis berkaitan kes pembunuh bersiri di Tampa, Florida.

Ketika Ketua Polis Tampa, Brian Dugan mengumumkan kisah penangkapan Howell Donaldson, jurubahasa isyarat Derlyn Roberts berada di sampingnya sambil menterjemahkan semua ayat ke dalam bahasa isyarat. Namun, segala aksi dan terjemahan yang disampaikan adalah tidak masuk akal serta mengelirukan.

Menurut Rachel Settambrino, seorang OKU yang tuli pendengaran dan juga pensyarah bahasa isyarat di University of South Florida, penterjemah itu berdiri sambil menggerakkan tangan seperti menyanyikan lagu Jingle Bells. Antara 'mesej' yang disampaikan Derlyn Roberts adalah seperti "51 jam yang lalu, kosong dua belas dua puluh dua (tidak dapat ditafsirkan) membunuh tiga minit dalam 14 minggu lalu dalam tua (tidak dapat ditafsirkan) membunuh empat lima 55,000 rayuan 10 menahan pembunuh semak (tidak dapat ditafsirkan) tiga berusia 24."

Ketua Polis ketika itu sedang menunjukkan garis masa bagi keempat-empat serangan tembakan dan menjelaskan bagaimana pihak polis berjaya menerima 5,000 maklumat sebelum memberkas saspek berusia 24 tahun itu.

Rekod menunjukkan yang penterjemah palsu itu pernah dipenjarakan selama 5 tahun atas kesalahan fraud feloni dan dibebaskan pada bulan April 2016. Sebelum itu dia juga pernah disabitkan kesalahan atas kesalahan kecurian besar dan rompakan. Settambrino berasa amat kecewa, keliru dan berang memikirkan Ketua Polis yang bertanggungjawab terhadap keselamatan wilayah itu tidak membuat semakan latar belakang terlebih dahulu ke atas Derlyn Roberts.

Semasa sidang susulan akhbar hari berikutnya, seorang jurubahasa isyarat yang lain pula berdiri di sebelah Ketua Polis untuk proses terjemahan.

Itu hanya merupakan salah satu contoh kisah jurubahasa isyarat yang tidak berkelayakan muncul ketika sidang media.

Pada bulan September 2017, selepas Taufan Irma didapati sedang bergerak menuju ke Florida dan pihak berkuasa mengumumkan pemindahan mandatori, seorang jurubahasa isyarat di Daerah Manatee menyampaikan mesej yang membawa maksud "pizza", "raksasa" dan "beruang" termasuk perkara-perkara lain yang tidak masuk akal.

Jurucakap dari pejabat daerah tersebut memberitahu yang mereka berada dalam keadaan terdesak dan hanya memohon bantuan daripada salah seorang kakitangan yang memahami bahasa isyarat kerana sering berkomunikasi dengan abangnya yang pekak. Namun, dia sendiri mengalami kesukaran menterjemah semua ayat dengan betul. Komuniti OKU di situ menuntut permohonan maaf dan video sidang media itu terus menjadi tular.

Pada tahun 2013 di Afrika Selatan, seorang jurubahasa isyarat palsu muncul di sebelah Presiden Amerika Syarikat Barack Obama dan pemimpin-pemimpin dunia yang lain dalam satu upacara memperingati Nelson Mandela. Dia menyampaikan mesej yang meraban kepada para hadirin dan menimbulkan kekeliruan. Apabila disiasat, dia mengaku dirinya penghidap skizofrenia serta dapat melihat malaikat sedang terbang masuk ke dalam stadium di mana acara itu dibuat.

Menurut Settambrino, Florida tidak memerlukan seorang jurubahasa isyarat mempunyai pentauliahan dari Pendaftar Jurubahasa untuk Orang Pekak, tidak seperti negeri-negeri lain. Hanya jurubahasa isyarat yang 'layak' sahaja diperlukan. Namun, tiada siapa tahu definisi 'layak' yang sebenarnya.

Jika di Malaysia, bukan sekadar jurubahasa palsu, malah kita sendiri sudah melihat begitu banyak kes kematian, kegagalan atau kecederaan disebabkan oleh orang yang tidak layak. Zaman kini, semua maklumat ada di hujung jari. Pada masa yang sama, terlalu ramai orang berkeinginan untuk menjadi kaya dengan cepat dan mencari peluang untuk mengambil jalan pintas dengan menipu. Ada yang mengaku jadi doktor, doktor gigi, pakar pelbagai jenis penyakit, pakar itu dan ini. Pastikan diri anda tidak mudah ditipu. Selidik dahulu sebelum terus mempercayai bulat-bulat ya!


Kenali 5 diktator paling teruk di Asia

Sejak beberapa tahun kebelakangan ini, ramai diktator terkenal dunia telahpun mati atau digulingkan. Ada yang baru memegang takhta, namun ada beberapa lain yang gilakan kuasa telah bermaharajalela selama lebih sedekad lamanya.

Kami kongsikan lima diktator kejam dari Asia yang digeruni bukan sahaja oleh rakyat sendiri, malah oleh seluruh dunia:

Setelah Kim Jong-il mati pada bulan Disember 2011, anak lelaki bongsunya Kim Jong-un telah mengambil alih pegangan dan kawalan ke atas Korea Utara. Ketika itu, ramai pemerhati yang mengharapkan anak lelaki yang mendapat pendidikan dari Switzerland itu boleh mengubah corak kepimpinan ayahnya yang paranoid dan gilakan senjata nuklear. Namun, sangkaan dunia meleset kerana kuah sememangnya telah tumpah ke nasi.

Di antara "pencapaian" Kim Jong-un setakat ini adalah pengeboman Yeonpyeong, Korea Selatan; menenggelamkan kapal tentera laut Korea Selatan Cheonan yang mengorbankan 46 anak kapal; dan menyambung tradisi kem tahanan politik ayahnya yang dipercayai menahan seramai 200,000 rakyat tidak bernasib baik.

Kim Jong-un juga telah menonjolkan sedikit kreativiti sadis dalam hukuman ke atas seorang pegawai Korea Utara yang dituduh mengambil alkohol semasa dalam tempoh kabung rasmi untuk mendiang Kim Jong-il. Menurut laporan media, pegawai itu dihukum mati menggunakan bedilan bom mortar. (Sumber 1, 2)

Ini kisah seorang lagi anak yang mengambil alih tempat bapa sebagai ketua negara. Bashar al-Assad mula menjadi Presiden Syria pada tahun 2000 setelah ayahnya meninggal dunia, selepas 30 tahun mengepalai kerajaan negara itu. Diberi jolokan "Harapan", sangkaan orang ramai juga meleset seperti Kim Jong-un kerana Bashar hanyalah seorang reformis.

Dia telah menang tanpa bertanding pada pilihan raya presiden pada tahun 2007. Dilaporkan pasukan polis rahsianya yang digelar Mukhabarat telah menahan, menyeksa dan membunuh para aktivis politik secara rutin ketika menjelang musim pilihan raya. Sejak Januari 2011, Tentera Syria dan pasukan keselamatan negara itu telah banyak kali menggunakan kereta kebal dan roket untuk menumpaskan pihak pembangkang selain mengorbankan ribuan nyawa yang tidak berdosa. (Sumber 1, 2)

Mahmoud Ahmadinejad dikenali di seluruh dunia sebagai salah seorang diktator terburuk dalam sejarah. Kami juga kurang pasti sama ada ingin menyenaraikan Presiden Mahmoud Ahmadinejad ataupun Pemimpin Tertinggi Ayatollah Khomeini sebagai pemerintah paling diktator dari Iran. Namun, kedua-duanya sama sahaja bersikap menindas rakyat di sana. Mahmoud Ahmadinejad telah mencuri kerusi presiden semasa pilihan raya tahun 2009 kemudian telah menggagalkan misi protes Revolusi Hijau. Seramai 40 hingga 70 orang pembantah terkorban dan 4,000 lagi ditahan kerana membantah keputusan undian yang telah ditipu.

Di bawah undang-undang Mahmoud Ahmadinejad, mulai tahun 2006 hak-hak asasi manusia disekat khususnya kebebasan bersuara dan hak berhimpun. Pihak kerajaan kerap menyeksa dan menganiaya penentang yang ditahan termasuklah memberi hukuman seksaan dengan pengasingan sel untuk tempoh berpanjangan. Sesiapa yang membantah akan menerima gangguan daripada puak militia basij selain pasukan polis rahsia. Penyeksaan dan penganiayaan merupakan rutin bagi mana-mana tahanan politik, terutamanya di Penjara Evin berhampiran Tehran.

Sejak zaman Soviet lagi Nursultan Nazabayev telah memerintah Kazakhstan. Setelah kemerdekaan dari Kesatuan Soviet pada tahun 1991, Nursultan merupakan presiden pertama dan satu-satunya presiden yang pernah mengetuai kerajaan itu sehingga ke hari ini.

Selama zaman kediktatorannya, Nursultan telah didakwa atas tuduhan rasuah dan pelanggaran hak asasi manusia. Akaun bank peribadinya mengandungi sejumlah wang yang melebihi USD 1 bilion. Mengikut laporan Amnesty International, pihak pembangkang politik seringkali dimasukkan ke penjara di dalam persekitaran yang amat dahsyat ataupun ditembak mati di tengah-tengah gurun. Selain itu, kes pemerdagangan manusia amat tinggi di negara itu.

Presiden Nazarbayev perlu meneliti dan meluluskan sebarang perubahan dalam perlembagaan. Dia juga mengawal badan kehakiman, pihak tentera dan pasukan keselamatan dalam negara. Sebuah artikel New York Times pada tahun 2011 mendakwa kerajaan Kazakhstan telah membayar kumpulan pemikir di Amerika Syarikat untuk menghasilkan laporan dan berita yang "manis-manis sahaja" tentang negara itu.

Presiden kuku besi itu tidak menunjukkan sebarang tanda untuk melepaskan kuasa dalam masa terdekat. Dia telah memenangi pilihan raya presiden di Kazakhstan pada 2011 dengan mengutip jumlah undian majoriti sebanyak 95.5%. (Sumber 1, 2, 3, 4)

Seperti jirannya di Kazakhstan, Islam Karimov telah mula memerintah Uzbekistan sebelum pembebasan negara itu daripada cengkaman Kesatuan Soviet lagi. Walaupun dengan gaya kepimpinan seakan-akan Joseph Stalin, rakyat Uzbekistan telah bersepakat membenarkan dia menyambung memegang jawatan presiden dengan undian sebanyak 99.6% pada tahun 1996.

Sejak itu, Islam Karimov dengan bangga telah menentang Perlembagaan Uzbekistan dengan membenarkan dirinya bertanding semula pada tahun 2000, 2007 dan 2012. Memandangkan dia amat suka 'merebus' mana-mana penentang dalam air panas hidup-hidup, maka tidak hairanlah tiada siapa yang berani membantah. Walaupun menang pilihan raya, insiden seperti Pembunuhan Beramai-ramai Andijan telah membuatkan semakin ramai rakyat Uzbek yang membencinya. (Sumber 1, 2)


Ini Anggaran Jumlah Populasi Di Malaysia Pada Tahun 2040

Banci penduduk adalah kaedah yang sangat penting di mana populasi di sesebuah kawasan ataupun negara dikira. Ia harus dilakukan dengan teliti bagi mendapatkan maklumat yang tepat untuk digunakan untuk pelbagai perkara.

Banci penduduk di Malaysia dilakukan setiap 10 tahun, yang mana kali terakhir dilakukan adalah pada tahun 2010.

Dengan kehadiran keputusan banci, kita dapat membuat jangkaan atau unjuran populasi di Malaysia. Iluminasi.com ingin berkongsi unjuran populasi di Malaysia dari 2010 hingga tahun 2040.

Pada tahun 2010, keputusan banci menunjukkan jumlah penduduk di Malaysia adalah seramai 28.6 juta, dengan kepadatan 85 orang penduduk bagi setiap kilometer persegi iaitu negara ke-116 paling padat di dunia.

Unjuran populasi di Malaysia dijangkakan naik kira-kira 12.9 juta orang dalam masa 30 tahun, iaitu pertambahan sebanyak 430,000 orang setiap tahun. Jumlah penduduk di Malaysia pada tahun 2040 dianggarkan sebanyak 41.5 juta.

Bagi perubahan peratusan bagi kumpulan etnik di Malaysia menunjukkan pertambahan populasi bagi kumpulan Bumiputera dan lain-lain kaum. Kaum Bumiputera merekodkan pertumbuhan tertinggi iaitu sebanyak 4.8%, daripada 67.3% pada tahun 2010 kepada 72.1% pada tahun 2040.

Bagi kaum lain-lain, sebanyak 0.6% pertambahan daripada 0.9% kepada 1.5%. Kaum India dan Cina masing-masing dianggarkan akan mengalami penurunan, di mana kaum India menurun sebanyak 0.9% daripada 7.3% kepada 6.4%.

Kaum Cina pula dianggarkan menurun paling banyak iaitu sebanyak 4.5%, daripada 24.5% kepada 20%.

Bagi populasi mengikut jantina pula, populasi lelaki meningkat lebih banyak daripada wanita iaitu sebanyak 6.9 juta, iaitu 53.4%. Dijangkakan populasi lelaki pada 2040 adalah sebanyak 21.6 juta.

Populasi wanita pula meningkat sebanyak 6.1 juta kepada jumlah 19.9 juta berbanding 13.8 juta pada tahun 2010.

Nisbah lelaki kepada wanita bagi warganegara Malaysia dijangkakan tiada perubahan pada tahun 2040, iaitu 103 : 100.

Namun perubahan nisbah jantina lelaki kepada wanita bagi warga asing dijangkakan bertambah daripada 156:100 kepada 169:100. Ini bermaksud pertambahan warga asing berjantina lelaki sebanyak 13 orang bagi setiap 100 orang warga asing wanita.

Bagi dari segi umur, ia dibahagikan kepada 3 golongan :

Dianggarkan pertumbuhan peratusan yang sangat tinggi bagi warga emas . Pada tahun 2010, peratusan populasi warga emas adalah 5% yang bertambah kepada 14.5% pada tahun 2040. Pertambahan ini adalah daripada 1.43 juta kepada 6 juta orang.

Kedua-dua kumpulan umur, iaitu golongan muda dan bekerja menunjukkan penurunan dimana kanak-kanak meurun sebanyak 8.8% dan dewasa pula sebanyak 0.7%.

Perubahan dalam struktur umur memberikan kesan kepada beberapa perkara. Antaranya adalah :


Katrín Jakobsdóttir : 4 Fakta Menarik Mengenai Perdana Menteri Baharu Iceland

Katrín Jakobsdóttir telah dilantik pada November 2017 sebagai Perdana Menteri Iceland yang baru, melalui parti Left-Green Movement. Katrin yang merupakan wanita kedua Iceland yang memegang jawatan itu berhasrat untuk menjadikan negaranya sebagai negara bebas karbon menjelang tahun 2040.

Sebelum menyertai kancah politik, Katrin belajar di Universiti Iceland di mana beliau mendapat Ijazah Sarjana Muda dalam Bahasa Iceland dan Perancis pada tahun 1999.

Beliau kemudiannya menyambung pelajaran ke peringkat Ijazah Sarjana Kesusateraan Iceland di universiti yang sama di mana tajuk disertasi beliau adalah berkenaan seorang penulis jenayah yang terkenal di Iceland iaitu Arnaldur Indrioason.

Katrin berkhidmat sebagai Menteri Pendidikan, Sains dan Kebudayaan selepas krisis kewangan pada tahun 2008 yang melihatkan pengambil alihan kuasa kerajaan oleh haluan kiri buat kali pertama.

Beliau terus menyemai akan kepentingan kesihatan dan pendidikan dengan menjanjikan untuk menaikkan peruntukan dari ekonomi negara yang semakin meningkat.

Jawatannya sebagai Perdana Menteri bermula ketika mana sistem politik Iceland berhadapan dengan beberapa siri skandal daripada tahun-tahun sebelumnya termasuklah korupsi oleh pegawai kerajaan.

Perkara ini membuatkan jawatan Perdana Menteri perlu kerap ditukar dan Katrina dari parti Left-Green merupakan yang ke-4 sejak tahun 2016.

Perdana Menteri sebelumya, Bjarni Benediktsson kalah dalam pilihanraya 2017 selepas skandal melibatkan bapanya yang membuatkan pilihanraya mengejut diadakan.

Satu undian telah dijalankan di Iceland pada tahun 2016 dan undian itu menamakan Katrina sebagai ahli politik yang paling dipercayai.

59.2% peratus daripada undian mempercayai Katrina, dan beliau mengatasi presiden Iceland ketika itu, Olafur Grimsson dengan undian sebanyak 54.6%.

Undian lain menunjuukan bahawa sokongan terhadap Katrina datang dari pengundi berusia di antara 18 hingga 29 tahun, yang mana kebanyakannya adalah wanita.


5 Ciptaan Manusia Terbukti Mampu Melawan Hukum Fizik Yang Biasa Kita Fahami

Setiap objek yang biasa kita lihat, sudah pasti mempunyai tindak balas yang sudah kita jangkakan akan berlaku dan bagaimana objek itu bertindak balas terhadap sesuatu. Bagaimanapun, wujud banyak unsur-unsur ciptaan manusia yang mampu melawan hukum fizik serta mampu berubah-ubah mengikut situasi tertentu.

Pernahkah anda dengar tentang objek-objek ini? Berikut adalah 5 jenis bahan hasil ciptaan manusia yang mampu melanggar hukum-hukum fizik normal yang kita dapat lihat hai-hari.

Sekiranya kita ambil sebuah klip kertas yang diperbuat daripada besi dan bengkokkan, bentuk klip yang dihasilkan akan hilang. Dengan hanya pengenalan sedikit saja haba, klip itu dapat kembali kepada bentuk asal. Itulah tujuan utama shape memory alloy dibangunkan.

Shape memory alloy atau SMA mampu mengingati bentuk asalnya. Diperbuat daripada gabungan beberapa jenis logam seperti tembaga, aluminium, nikel dan titanium, semua logam SMA mempunyai kebolehan yang dinamakan 'superelasticity' yang mampu membuatkan logam ini melentur tanpa patah.

Banyak digunakan dalam bidang penerbangan, automotif, robotik dan beberapa bidang besar lain, produk SMA paling mudah didapati adalah bingkai cermin mata mudah lentur yang boleh dilipat dan dibengkokkan tanpa mengalami sebarang perubahan pada bentuknya.

Oobleck adalah salah satu daripada cecair/pepejal yang melanggar hukum fizik dan tergolong dalam kumpulan non-Newtonian Liquid. Kenapa kami tuliskan cecair/pepejal?

Ini kerana oobleck mampu jadi kedua-duanya pada waktu yang sama, bergantung kepada keadaan. Dalam keadaan tidak diganggu, oobleck akan mengekalkan bentuknya dalam keadaan cecair tetapi apabila tekanan diberikan, serta merta bentuknya akan berubah menjadi pepejal bergantung kepada kepekatannya.

Oobleck mampu menampung berat seseorang untuk membolehkan individu itu berjalan di atas air sekiranya kita mampu membuatnya dalam kuantiti yang banyak. Sekiranya anda berminat hendak mencuba, anda sebenarnya boleh mencipta cecair/pepejal ini sendiri. Penuhkan dalam tab mandi dan cuba masuk ke dalamnya. Begitulah rasa berada dalam pasir jerlus.

Hasil ciptaan penyelidik di MIT, Liquiglide membantu dalam memastikan satu masalah besar dalam kehidupan kita diselesaikan - masalah cecair atau pepejal yang melekat pada permukaan, seperti sos dalam botol.

Dengan Liquiglide, kita tidak perlu lagi mengetuk-mengetuk botol sos dengan muka marah sekiranya sos tidak keluar akibat kadar kepekatan yang tinggi atau suhunya sejuk. Liquiglide kini sudah disahkan selamat untuk kegunaan bekas makanan dan teknologi yang ada dalam penghasilan permukaannya yang menggunakan teknik 'liquid impregnated surfaces' memerlukan formula yang berbeza, bergantung kepada jenis cecair apa yang hendak disimpan dalam botol tersebut.

Pada tahun 2015, pengeluar mayonis dari Norway mula menggunakan teknologi ini dalam pembungkusan mayonis keluar mereka.

Ferrofluid adalah sejenis cecair yang akan berubah menjadi pepejal sekiranya medan magnetik dikenakan ke atasnya, yang dicipta oleh pihak NASA pada tahun 1963.

Mempunyai sifat melawan geseran yang sangat tinggi, cecair yang membentuk ferrofluid mampu membentuk duri-duri apabila dikenakan magnet serta mampu mengikut bentuk sesuatu objek bermagnet. Amat mirip dengan rupa watak penjahat dalam siri filem Terminator, kegunaan ferrofluid pula bukanlah digunakan untuk tujuan jahat.

Ferrofluid banyak digunakan dalam pembesar suara dan cakera keras komputer. Selain itu, beberapa jenama kereta moden menggunakan ferrofluid dalam sistem suspensi kenderaan mereka

Aerogel pada pandangan mata kita, nampak seperti ilusi. Seolah-olah tidak wujud. Atas sebab itu, aerogel dinamakan 'asap beku' atau 'frozen smoke' oleh banyak pihak.

Diperbuat daripada gel silika yang telah dibuang cecairnya, aerogel sebagai pepejal paling ringan dan paling padat di dunia. 1 gram aero gel sekiranya diratakan, mampu memenuhi saiz sebuah padang bola. Bagaimanapun, aerogel mempunyai sifat yang agak rapuh..

Kepadatan aerogel ini mempunyai satu faedah yang sangat besar. Aerogel mampu menjadi penebat haba yang cukup berkesan kerana haba tidak mampu menembusinya. Berikutan sifat itu, aerogel amat sesuai untuk tugas yang memerlukan ketahanan terhadap unsur haba.

Pihak NASA menggunakan aerogel sebagai pengumpul partikel angkasa dalam sistem Stardust Sample Collection, bagi mendapatkan bahan kajian mereka.